Kemin Energia ja Vesi päivitti QlikView-ratkaisunsa pilvipohjaiseen Qlik Sense Cloudiin | ite wiki\nKemin Energia ja Vesi päivitti QlikView-ratkaisunsa pilvipohjaiseen Qlik Sense Cloudiin\nKemin Energia ja Vesi on hyödyntänyt QlikView-ratkaisua vuosien ajan Energiavirastolle tuotettavan viranomaisraportoinnin ja projektiseurannan alueella. Lokakuussa 2020 tämä QlikView-pohjainen ratkaisu päätettiin päivittää pilvipohjaiseen Qlik Sense Cloud ‑ratkaisuun.\nRatkaisut päivitettiin Qlikin pilviympäristöön nopealla aikataululla ja samalla raporteille tehtiin kevyt uudistus. Jatkossa tätä nykyaikaista Qlik Sense-pilviympäristöä laajennetaan kattamaan myös muita Kemin Energian ja Veden raportointitarpeita.\n“Olen tyytyväinen, että saimme päivitettyä aikaisemmin QlikView-ratkaisun pilviympäristöön, jolloin sen ylläpito on vaivatonta. Samalla saimme modernin raportointi- ja analytiikka-alustan, jonka päälle on helppo rakentaa uusia sovelluksia”, toteaa Kemin Energia ja Veden verkkojohtaja Petri Gyldén.\n“QlikView’n päivittäminen Qlik Sense Cloudiin oli todella suoraviivaista ja nopeaa”, kommentoi Invencolta konsultoinnin toteuttanut Mikko Jyrkiäinen.\nQlik Sense Cloudin suurimmat hyödyt asiakkaalle:\nTurvallisesti ja skaalautuvasti pilvialustalta\nData on saatavilla miltä tahansa päätelaitteelta, mistä tahansa paikasta\nSkaalautuva ympäristö ilman infrakuluja\nEi servereiden ylläpitoa ja siihen liittyviä kuluja\nAina uusin Qlik Sense ‑versio saatavilla (ilman erillistä päivitystä)\nMyynti- ja markkinointijohtaja Petri Räsänen\nPuh. 050 516 0525\nOlen tyytyväinen, että saimme päivitettyä aikaisemmin QlikView-ratkaisun pilviympäristöön, jolloin sen ylläpito on vaivatonta. Samalla saimme modernin raportointi- ja analytiikka-alustan, jonka päälle on helppo rakentaa uusia sovelluksia.\nTilaaja: Kemin Vesi ja Energia


Vs: Hybridilaajakaistasta - sivu 67 - Telia Yhteisö\nEn jaksanut kahlata koko ketjua taas läpi, joten saatan toistaa itseäni. Mikä mahtaa olla syynä, kun iltaruuhkien aikana hybridiyhteys on hitaammpi, kuin pelkkä VDSL2-yhteys?Uudelleenkäynnistyksistä huolimatta illalla pääsee parhaimpaan nopeuteen ottamalla sim-kortin tylysti ulos. Päivällä 4G tuo lisäpotkua, mutta tosiaan illalla ilmeisen tukkoinen 4G jotenkin häiritsee laitteen toimintaa.\nHybridi reititin hybrid tilassa ollessaan toimii multipathTCP tekniikalla eli paketit kulkevat kiinteän ja mobiiliverkon yli. Mobiiliyhteyden hidastuessa tai häiriintyessä laskee se valitettavasti koko yhteyden toimintakykyä. Tällöin yhteys voi toimia paremmin pelkän kiinteän yhteyden kautta.\nKorjauksena voisi kokeilla pakottaa laitetta eri 4G-verkon taajuuksille jos alueella on useampaa taajuutta tarjolla. Myös palaute kapasiteetin loppumisesta tekniseen asiakaspalveluun olisi paikallaan.\nMuokattu 29-07-2020 10:58\nMystiset internet yhteyden katoamiset omassa reitittimessä, joka on Hybridin siltaavan portin perässä, loppuivat, kun vaihdoin koko reitittimen uuteen.\nNäköjään vanha reititin oli tullut tiensä päähän. Aika vanha se jo olikin, ettei siis mikään ihme. Tavallisen perus laitteen saa parilla kympillä niin ei ollut iso kustannus vian korjaukseen.\nMuokattu 08-08-2020 21:38\nOnkohan samaa vikaa omassa, toimii normaalisti jos pelkästään ADSL tai 4G tilassa mutta kun Hybridi tilassa niin hidastelee yhteys monta kertaa tunnissa.\nVai onko Telian päässä Hybrid palvelimessa/kytkimessä se ongelma tällä hetkellä?\nTiedän että viereiseen taloon on saatavilla toisen palveluntarjoajan VDSL2 yhteys joten on mahdollista että se tähänkin taloon tulee.\nMikäli yhteys toimii normaalisti pelkällä 4G:llä, niin ongelma ei ole sama kuin @seisoppa:lla. Jos alueen 4G-verkko on tukossa niin silloin yhteys ei toimi normaalisti pelkästään mobiilia käyttämällä.\nOletko tehnyt hybridreitittimelle tehdasasetustenpalautuksen painamalla laitteen reset-nappia hammastikulla tai vastaavalla 10s laite käynnissä?\nHybridin kanssa ei ole tiedossa mitään yleistä ongelmaa tuon suhteen ja allekirjoittanut esimerkiksi käyttelen yhteyksiä hybridin kautta ihan mallikkaasti.\nMikäli resetistä ei ole hyötyä niin sitten meillä tulee tutkia tätä tarkemmin ja siihen tarvitaan sinun asiakastiedot. Yhteydenottokanavamme löydät telia.fi:ltä.\nMuokattu 09-08-2020 16:11\nKefiirin viestiä lainaten se oli.\nKyllä se on nollatti tehdasasetuksille jo monta kertaa. Ei pelkästään ADSL tai 4G modessa ole mitään ongelmia mutta Hybridin kanssa se pätkii, hidastelee jne.. eli tuntuu siltä että telian päässä hybrid kytkimessä se ongelma ollut eikä missään muualla. Pitää lähettää viestiä telian asiakaspalveluun.\nMulla hybriliittymö parantui huomattavasti, kun siirsin SIM-kortin Huawein B818 modeemiin. ADSL ja hybridimodeemi hidastavat menoa.\nTuliko joku isompi päivitys hybridimodeemiin? Ainakin salasana nollautui. Sai repiä katon rajasta modeemi irti niin sai sen alkuperäisen taas selville.\nWifi ei tunnu pysyvän hengissä. TV näkyy normaalisti, mutta wifi ilmoittaa connected - no internet parin minuutin välein. Buuttailenpa taas kaikki..\nHybridiin on tarjolla ohjelmistopäivitys.\nTällä hetkellä 92 ohjelmistolla olevat hybridreitittimet päivittävät uudemman 422 ohjelmiston laitteen uudelleenkäynnistyksen yhteydessä.\nSyyskuun alussa alkavat massapäivitykset yöaikaan.\nTässä päivityksessä laitteen hallinnan salasana palautuu oletussalasanaan, jos sen on vaihtanut. Tätä ei suinkaan tehdä käyttäjien kiusaksi vaan tämä liittyy salausalgoritmin muutoksiin.\nPahoittelut jos tästä aiheutuu kovasti ylimääräistä vaivaa!\nOnko sinulla TV tämän hybridin wifin kautta ja se toimii, mutta jollakin toisella laitteella herjailee että no internet vähän väliä?\nTV on ihan johdon päässä, niinkuin suuri osa muistakin laitteista. Pari tietokonetta ja PS4 on wifin päässä, näillä ilmoitellut "no internettiä". Buuttailin pari kertaa vielä eilen hybridimodeemin, katsotaan jos auttaisi.


Fanikamera seuraa Haminan Palloilijoiden kotiotteluita Ykköspesiksessä! - Pesäpalloliitto\nLehterit täyttyvät Vallikentällä, kun Haminan Palloilijoilla on pelipäivä. Kuva: Emmi Rasa Photography\nHaminan Palloilijat nousi viime kauden päätteeksi naisten suomensarjasta Ykköspesikseen. Kuva: Haminan Palloilijat\nPesäpalloliiton toiminnanjohtaja Petri Pitkäranta pitää suoria lähetyksiä ykköspesisotteluista merkittävänä asiana sarjan näkyvyyttä ja profiilia ajatellen.\n– Superpesiksen ohella Ykköspesiksessä nähdään huippupesäpalloa ja todella mielenkiintoisia otteluita – erityisesti kärkipäässä, kun parhaat joukkueet tavoittelevat superpesispaikkaa seuraavalle kaudelle. Yhteistyö Nelonen Median kanssa on toiminut loistavasti Superpesiksen puolella, joten mahtavaa on saada kokemus Ykköspesiksenkin Ruutu-lähetyksistä, Pitkäranta iloitsee.\nYkköspesiskausi käynnistyy juhannuksen jälkeisellä viikolla. Ensimmäiset Fanikamera-lähetykset Vallikentältä nähdään naisten tuplaotteluista viikonloppuna 27.–28.6.\nKaikki Ruudun pesäpallosisältö löytyy osoitteesta www.ruutu.fi/superpesis. Tilauksen yhteydessä on mahdollisuus käyttää seurakoodia ja tukea omaa Superpesiksen kotiseuraansa.\nHaminan Palloilijoiden runkosarjan kotiottelut Ykköspesiksessä 2020\nLa 27.6. Haminan Palloilijat – Hämeenkyrön Räpsä 16.00 naiset\nSu 28.6. Haminan Palloilijat – Mailajuniorit, Kankaanpää 16.00 naiset\nKe 8.7. Haminan Palloilijat – Janakkalan Jana 18.00 naiset\nLa 11.7. Haminan Palloilijat – Simon Kiri 16.00 miehet\nSu 19.7. Haminan Palloilijat – Pesäkarhut, Pori 17.00 naiset\nPe 24.7. Haminan Palloilijat – Loimaan Palloilijat 18.00 miehet\nKe 29.7. Haminan Palloilijat – Espoon Pesis 18.00 naiset\nSu 2.8. Haminan Palloilijat – Oulun Lippo 17.00 miehet\nPe 7.8. Haminan Palloilijat – Kannuksen Ura 18.00 miehet\nSu 9.8. Haminan Palloilijat – Alavuden Peli-Veikot 17.00 miehet\nKe 12.8. Haminan Palloilijat – Alajärven Ankkurit 17.30 miehet\nTo 13.8. Haminan Palloilijat – Roihu, Helsinki 17.30 naiset\nKe 19.8. Haminan Palloilijat – Pöytyän Urheilijat 17.30 naiset\nPe 21.8. Haminan Palloilijat – Puijon Pesis, Kuopio 17.30 miehet\nSu 23.8. Haminan Palloilijat – Sotkamon Jymy 17.00 miehet


Vaahtokarkkifudge - MTV.fi\nNämä voiruudut saavat kauniin raidoituksen vaahtokarkeista, jotka sulavat osittain kun ne lisätään taikinaan.\n1. Sulata voi varoen, se ei saa ruskistua lainkaan. Lisää sokeri, siirappi, kaakaojauhe ja maito. Anna kaiken sulaa miedolla lämmöllä, samalla sekoittaen.\n2. Kuumenna kiehuvaksi. Peitä kannella ja anna kiehua 3 minuuttia. Keitä sitten ilman kantta, kunnes massa läpäisee kuulatestin. Tiputa pisara massaa kylmään veteen ja kieritä palloksi. Jos tämä onnistuu, seos on valmis, keitä muuten vielä hetki.\n3. Nosta kattila liedeltä ja laita kulhoon, jossa on kylmää vettä. Vatkaa massaan ilmaa puuhaarukalla. Massasta tulee paksu ja ilmava, ja se saa vaaleamman värin. Sekoita vaahtokarkkeja massaan. Ne sulavat puoliksi, ja tekevät massasta seepraraidallisen.\n4. Kaada massa leivinpaperille reunalliseen vuokaan. Anna massan levätä, kunnes se alkaa jähmettyä. Piirrä sen pintaan ruutuja öljytyllä veitsellä. Kun massa on jähmettynyt täysin, sen voi leikata ruuduiksi. Säilytä viileässä kannellisessa astiassa, laita voipaperia kerrosten välille.


Burger King kehotti tekemään lapsen MM-futarin kanssa – lupasi ilmaisia Whoppereita – Stara\nViihdeuutiset 22.6.2018, 13:20 · Tim Isokivi\nVenäjän Burger King on pahoitellut someraivon synnyttänyttä mainoskampanjaansa. Siinä jalkapalloilijan kanssa lapsen hankkiville luvattiin rahaa ja ilmaisia hampurilaisia.\nMainoskampanjassa naisia kehotettiin hankkiutumaan raskaaksi kenen tahansa käynnissä olevissa MM-kilpailuissa pelaavan jalkapalloilijan kanssa. Palkinnoksi teosta luvattiin ilmaiset Whopper-hampurilaiset loppuelämäksi ja kolme miljoonaa ruplaa, eli noin 40.000 euroa rahaa.\n– Näillä tytöillä on mahdollisuus saada parhaat jalkapallogeenit, ja heidän ansiostaan Venäjän maajoukkue tulee olemaan menestyksekäs useiden sukupolvien ajan, mainoksessa hehkutettiin Deadspin-sivuston mukaan.\nKampanja herätti runsaasti negatiivista huomiota paikallisessa sosiaalisessa mediassa. Mainoskampanja on sittemmin keskeytetty ja Venäjän Burger King on pyytänyt tapausta anteeksi verkossa.


HK Potku - sopivasti tulinen pikaruoka | Effie\nHK Potku - sopivasti tulinen pikaruoka\nPäivittäistavarakaupan lanseerauksista ¾ osaa epäonnistuu ja poistuu markkinoilta alta puolessa vuodessa. Valmisruoat ovat uudenlaisten kulutustottumusten johdosta haastavassa tilanteessa, erityisesti lämmitettävien välipalojen suhteen.\nHK lanseerasi tammikuussa Potku-tuotesarjan, joka sisälsi maukkaita, tulisia pikaruokia uudenlaisessa pakkauksessa. Vastaavanlaisia tuotteita ei ollut aiemmin kaupassa, sillä tuliset ruoat oli syöty joko ravintolassa tai valmistettu itse. Samalla ensimmäistä kertaa bulkkituotteita suurille massoille tuottava valmistaja halusi tehdä tietylle kohderyhmälle suunnatun tuotesarjan. Myös käyttötilanne oli tunnistettu, ja siksi pakkauksissa oli lisäarvoa tuovia asioita, kuten haarukka tai savetti.\nPerusteellisen segmentoinnin jälkeen valittiin kohderyhmä, lopulliset tuotteet ja pakkaukset. Halutuiksi kuluttajiksi valikoitui ”Perusmiehet” ja ”Valmisruokia syövät opiskelijat”, sekundäärinen kohderyhmä oli ”Herkuttelijat”. Kohderyhmän koko oli n. 1 000 000 suomalaista. Tavoite oli luoda uutta markkinarakoa, parantaa eineksien katetta keskimääräistä kovemmalla hinnalla ja tehdä Potkusta kaupallinen menestys, joksi oli budjetoitu ensimmäisen 7 kuukauden aikana n. 600 000 myytyä purkkia.\nBrandin idea oli muista valmisruoista differoiva tulisuus. Tämä haluttiin toteuttaa nousevan äijätrendin mukaisesti särmikkäästi, hauskasti ja erottuvasti. Idea toteutui kaikessa markkinoinnissa aina nimestä ja pakkauksesta markkinointiviestintään. Mediat valikoituivat kohderyhmän mukaan. Keskitetysti haluttiin synnyttää uuteen ja erilaiseen tuotteeseen kiinnostus television avulla ja aktivoida osto erittäin vahvalla myymälämarkkinoinnilla.\nPotku on ollut vuoden menestynein päivittäistavarakaupan lanseeraus. Potkuja on myyty elokuun loppuun mennessä 2 miljoonaa purkkia, joka on yli kolminkertaisesti enemmän kuin tavoite. Se on yksinään nostanut ison, mutta laskevan lämmitettävien välipalojen kategorian kehityksen plussalle. Samalla Potku on nostanut kategorian kilohintaa 0,25 eurolla.\nPotku on on kasvattanut ja piristänyt markkinaa ilman, että se olisi ollut keneltäkään muulta pois sekä luonut samalla omaa alakategoriaa. Ostouskollisuus on hyvä, tuotteista pitäminen korkealla ja äijät ovat omineet Potkun suosikseen, tietysti oluen ja penkkiurheilun kera. Kaikki eivät tykkää, mutta siihen Potku sanoo: röyh.\nArt Director / graafinen suunnittelija\nPrinting House Huhtamäki\nMarvaco Oy Ltd.\nTeampack Reprostudio & Heku Oy


Urheilijan lihashuolto – Motive\nPosted June 15, 2018 September 20, 2019 admin\nHyvä lihashuolto lisää urheilijan terveitä päiviä\nUrheilija ei tervettä päivää näe, kuuluu sanonta. On yleisesti tiedossa, että urheilijat joutuvat toimimaan suorituskykynsä rajoilla, jos tahtovat nousta huipulle lajissa kuin lajissa. Vaikka liikunta onkin terveyttä edistävää ja moni urheilija on kilpauransa jälkeenkin keskimääräistä paremmassa kunnossa, aktiivisen kilpauran aikana harjoittelun määrä ja maksimaaliset kilpailusuoritukset altistavat heidät rasitusvammoille ja loukkaantumisille, joiden määrä kasvaa harjoittelumäärän kasvaessa.\nHuippu-urheilijat ovat valikoitunut joukko, jossa luontaiset taipumukset yhdistyvät kovaan määrätietoiseen harjoitteluun, jota tehdään vähintäänkin puoliammattimaisesti. Monille kyse on elämäntavasta, jossa kaikki pyörii urheilun ympärillä. Uni, lepo, ruoka ja jopa työnteko, kaikki palvelee yhtä päämäärää, joka on oman taidon ja fyysisten ominaisuuksien hiominen niin korkealle tasolle kuin on mahdollista. Urheilijan kipukynnys kasvaa monesti harjoittelun kuluessa, onkin jopa arveltu, että esimerkiksi voimanostajien mestaruudet jäisivät saavuttamatta, elleivät he pystyisi hetkellisesti kestämään kipua, joka saisi harjoittelemattoman jo luovuttamaan. Kun suorituskykyä nostetaan, pyritään saamaan kaikki voimavarat käyttöön.\nOn tiedossa, että suorituskyky ei kehity suoraviivaisesti. Tunnetaan erilaisia kynnyksiä, joilla saadaan käyttöön eri määrä potentiaalista. Lähestyttäessä 100%:n suorituskykyä, viimeisen 20% käyttöön ottaminen edellyttää niin sanotun psykologisen kynnyksen ylittämistä. Urheilijat oppivat tunnistamaan tilanteen, jossa keho antaa viestejä väsymyksestä, mutta jonka jälkeen voidaan vielä jatkaa suoritusta. On arveltu, että tuo kynnys on kehittynyt meihin evoluutiomme kuluessa. Luonnonvaraisen eläimen ei ole järkevää kuluttaa kaikkia voimiaan, jotta niitä olisi jäljellä silloinkin, jos yhtäkkiä onkin ollut henki kyseessä ja pitkän matkan kulkemisen jälkeen onkin pitänyt kamppailla hengestään tai juosta jotain karkuun. Evoluution näkökulmasta olemme kaikki huippu-urheilijoiden jälkeläisiä. Esivanhempiemme selviytymisen on riippunut heidän kyvystään juosta, taistella, kantaa painavia taakkoja, uida ja kiipeillä.\nPsykologisen kynnyksen ylittämisen varjopuolena on kivun huomioimatta jättäminen silloinkin, kun sen kuuntelemiseen olisi aikaa. Urheilijoiden kanssa työskennellessä onkin oltava tarkkana sen suhteen, milloin alkaa näyttää siltä, että palautumista ja vammoista toipumista on laiminlyöty. Liian varhainen paluu koviin harjoituksiin saattaa pahimmillaan johtaa vammojen uusiutumiseen ja kroonistumiseen. Huonosti hoidettu loukkaantuminen tai ylirasitus saattaa pahimmillaan pilata koko kauden.\nUrheilijan vuosi jakautuu harjoituskausiin ja kilpakauteen. Kilpakauden aikana kisoja on tiuhaan ja harjoittelu on sen aikana ominaisuuksien ylläpitoa ja maksimaaliset suoritukset tehdään kisoissa. Kilpakauteen valmistaudutaan peruskuntokaudella, jonka aikana kehitetään kestävyys- ja voimaominaisuuksia ja hiotaan heikkoja kohtia tekniikassa paremmaksi. Kilpakauden lähestyessä siirrytään siihen valmistavaan kauteen, jolloin aletaan kehittää omia vahvuuksia ja pyritään saavuttamaan kuntohuippu, niin että se ajoittuisi mahdollisimman tarkasti kisakaudelle. Kausien välissä on usein viikon parin mittainen ylimenokausi, joka on pyhitetty palautumiselle ja akkujen lataamiselle tulevaa harjoituskautta varten.\nUrheilijan lihashuolto vaatii harjoitteluvuoden aikana erilaisia toimenpiteitä. Peruskuntokaudella voidaan tutkia voimantuottoa, kestävyyttä ja liikkuvuutta. Mittauksien ja kuntotestien avulla saadaan tietoa kehityskohteista ja pystytään ohjelmoimaan harjoittelua siten, että kunnon kohenemisen lisäksi saadaan ennaltaehkäistyä vammoja. Lihasvoimaharjoittelulla pystytään tukemaan yliliikkuvia tai epävakaita niveliä. Liikkuvuusharjoittelulla ja liikekontrolliharjoitteilla saadaan optimoitua voimantuottoa ja harjoiteltua pois virheellisille kuormituksille altistavia kompensaatioita ja lihasepätasapainoja. Urheiluhieronta voi olla peruskuntokauden aikana voimakkaammin muokkaavaa, koska kehoa ei rasiteta harjoituksessa vielä äärimmilleen, vaan sitä vasta valmistellaan tuleviin koitoksiin.\nKisakauden aikana lihashuollon tavoitteet muuttuvat liikkuvuuden ja voimantuoton parantamisesta palautumisen edistämiseen, vammojen ennaltaehkäisyyn ja niiden hoitoon. Tyypillisiä vammoja pyritään ehkäisemään tukiteippauksilla ja lihasjännityksiä vähentävillä tekniikoilla kisojen välissä. Kisakaudella elimistö kokee tavallista suurempaa rasitusta, joten voimakkaasti muokkaavia ja lihaskudosta rasittavia tekniikoita pyritään välttämään.\nFysioterapeutin tehtävä on pitää huolto siitä, että urheilijat pysyvät terveinä. On tärkeää havaita ajoissa liikekontrollin häiriöt ja epäedulliset kuormitukset ja puuttua niihin jo ennen kuin ne aiheuttavat ongelmia. Ammattimaisilla urheilijoilla on usein myös vanhoja vammoja, jotka muuttavat kehon käyttöä ja joiden hoitaminen vaatii sekä kivunhoidon että liikerajoitusten hoidon tuntemista. On erittäin tärkeää, että huoltojoukot ja valmennus tuntevat urheilijat hyvin ja seuraavat säännöllisesti heidän tilannettaan, jotta ylirasitustiloja ei pääse syntymään. Ylirasituksesta toipuminen on pitkä prosessi, siksi on kaikkien etu keventää harjoittelua ajoissa. Viikon tai kahden oikein ajoitettu kevyempi harjoittelujakso saattaa oikein ajoitettuna estää ylikunnon syntymisen, jonka hoitaminen saattaa vaatia useiden kuukausien lepojakson.\nTutkiminen ohjaa työskentelyä\nFysioterapiaopinnoissa korostetaan alusta saakka kliinisen tutkimisen merkitystä. Monesti olympialaisten jälkeen urheilijoiden ja kuntoilijoiden pariin leviää erilaisia trendejä. Askelmittarit yleistyivät Tokion olympialaisten jälkeen, kun japanilaiset innostuivat liikunnasta ja rakentelivat analogisia askelmittareita. Sieltä on lähtöisin kuuluisa 10 000 askelta päivässä. Vuonna 2008 Pekingin olympialaisissa urheilijoille lahjoitettiin 50 000 rullaa kinesioteippiä, minkä jälkeen kinesioteippaus oli jonkin aikaa kuuma aihe. Rion olympialaisissa Michael Phelpsin hartioissa nähtiin kuivakuppauksen jättämiä jälkiä ja ihmiset kiinnostuivat siitä. Muodikkaat hoitomuodot ovatkin monesti käyttökelpoisia. Urheilijat seuraavat toisiaan ja pyrkivät selvittämään mikä on auttanut ketäkin parantamaan suoritustaan.\nKoska urheilu on ainakin 20% henkimaailman ilmiöistä riippuvainen, monilla on rituaaleja ja tapoja, jotka auttavat puristamaan suorituskyvystä viimeisetkin reservit yhteen äärimmäisen kovaan kilpasuoritukseen. Lihashuolto voi palvella tätä tarkoitusta. Jos teippaamalla saadaan huoli jostain mahdollisesta toiminnan häiriöstä pois, urheilija voi keskittyä suoritukseensa täysin.\nAmmattilainen ei voi kuitenkaan perustaa työtään pelkkiin muodikkaisiin hoitomuotoihin. Lihashuollon peruspilarit ovat lepo, ravitsemus ja hieronta. Siihen kuuluvat myös oheisharjoitukset, kuten venyttely, liikkuvuusharjoittelu ja kohdistetut terapeuttiset harjoitukset. Jopa hierontaa ennen on tutkittava huolellisesti, missä ovat ne lihasjännitykset, jotka liikettä haittaavat. Tutkimisen lopputulos voi jopa olla, että hieronta ei ole sillä hetkellä se mitä tarvitsee tehdä, vaan joskus on tehtävä jotain muuta, kuten esimerkiksi immobilisoivia tukiteippauksia ja lepoa. Moni pehmytkudosvamma hoidetaan hieronnalla ja harjoittelulla, mutta joissain tapauksissa, kuten sormien jännevammat, niistä on enemmän haittaa kuin hyötyä. Huolellinen tutkiminen ja oikein valitut toimenpiteet saattavat olla ratkaiseva tekijä huippusuoritukseen pyrittäessä.\nOma kokemukseni urheilun parissa\nOlen itse työskennellyt useiden eri lajien urheilijoiden kanssa ja huomannut, että lajista riippumatta eräs altistava tekijä vammoille ja ylirasitukselle on urheilijan palava halu olla paras lajissaan. Ilman tuota halua, harjoittelu kovalla tasolla ei olisi mahdollista. Siksi urheilijoille on osattava myös perustella tarkasti miksi joskus on tarpeen keskittyä harjoittelussa esimerkiksi jonkin tietyn osa-alueen, kuten liikkuvuuden, parantamiseen kevyemmillä terapeuttisilla harjoituksilla, jotka eivät urheilijasta itsestään välttämättä tunnu riittävän tehokkailta viedäkseen tekemistä eteenpäin.\nUrheilijoiden kanssa työskennellessä on todistettava myös oma osaamisensa toistuvasti. Siinä vaiheessa, kun on voittanut urheilijan luottamuksen ja onnistunut auttamaan häntä jonkin suoritusta häiritsevän vaivan kanssa, hän kuuntelee myös muita ehdotuksiasi. Tutkintoihin ja kursseihin vetoamalla, ei saavuta toivottua vaikutusta. Urheilijat ovat nimittäin usein erittäin hyvin perillä siitä mitä haluavat tehdä ja miten, eikä aiemmin mainittu kovapäisyys välttämättä tässäkään auta.\nKäytännölliset ja yksinkertaiset ratkaisut ovat usein parhaita. Monesti saa tyytyä olemaan taustavaikuttaja, jonka puoleen käännytään tarvittaessa. Toisinaan taas on osattava sanoa riittävän jämäkästi, että nyt on aika vaikkapa rauhoittaa sprinttien juoksemista ja keskittyä lihashuoltoon, jos tahtoo viedä kilpakauden kunnialla läpi. Useimmiten riittää, että tekee työnsä huolellisesti ja jaksaa teipata, venytellä ja hieroa, ottaen huomioon lajin vaatimukset, menossa olevan harjoituskauden ja urheilijan yksilölliset ominaisuudet.\nUrheilu on monella tapaa poikkeuksellinen työkenttä. Siksi on tärkeää pitää koko ajan taitojaan yllä ja etsiä tutkimustietoa ja pyrkiä ymmärtämään ihmiskehon toimintaa mahdollisimman syvällisesti. Mikäli urheilija haluaa päästä lajinsa huipulle, hän tarvitsee ympärilleen ammattilaisia, joiden avulla saavuttaa tavoitteensa. Tärkeää on ymmärtää myös se, ettei urheilija välitä siitä mitä tiedät, ennen kuin hän tietää miten paljon välität. Pelkillä mekaanisilla rutiinisuorituksilla ilman luottamuksellista hoitosuhdetta, ei myöskään urheilijoiden kanssa saavuteta parhaita mahdollisia tuloksia.\n⟵Fysioterapia ei ole hierontaa


Keskustelu - Linnut | Biologia ja ympäristö | Tiede\nklo 0:39 | 3.1.2009\nAsuessani maalla joitakin vuosia sitten, seurasin ikkunasta kuinka linnut kävivät vähänväliä tuhkakupilla. Sen jälkeen ryhdyin seuraamaan lähellä olevan pihlajan ja siellä olevien Tilhien ja Punatulkkujen touhuja. Ei riittänyt tupakan tumpit ne oli selvästi humalassa Tilhien lento oli sellaista vähän epävarmaa. Oliskohan ne pihlajanmarjat käyneet kun välillä oli kova pakkanen ja sitten taas leuto. Niin mulle ainakin sanottiin hauskaa oli ollut muillakin.\nklo 2:12 | 3.1.2009\nEn kyllä osaa sanoa varmuudella, mutta mitä nyt itse olen kuullut ja nähnyt niin melkoisella varmuudella voin sanoa, että ne linnut menee humalaan käyneitä pihlajanmarjoja syödessä.\nKerran yllätin(kävelin vierestä) tilhen pihlajasta ja se pyrähti lentoon. Parin metrin lennon jälkeen se sitten kellahti kesken lennon selälleen ja tipahti siivet levällään selkä edellä maahan. Siitä se sitten jotenkin pyöritteli itsensä pystyyn ja lähti pomppimaan karkuun, välistä nokalleen kaatuillen. Samasta puusta lähti useampiakin tilhiä hieman epävarmasti lennelleen, mutta tällä yksilöllä meni jostain syystä se lento totaalisen pieleen. Liekkö ahminut muita enemmän tai sitten sillä oli vain heikompi viinapää, mene ja tiedä.\nklo 2:34 | 3.1.2009\nOnhan tuohon uskottava, sillä usein juotin närhejä ja jopa talitinttejä leivällä ja liköörillä jurriin samantyyppisine seurauksin.\nKuukausia ja kuukausia tuli eräs kameli auringon noustessa norkoilemaan pahvilaatikoita aamupalaksi.\nMuutama tanko leipää kostutettuna runsaalla vodkalla ja liköörillä ja kameli körmähti koko päiväksi....eikä koskaan tullut takaisin.\nVihdoinkin olen oppinut, että onhan wiinalla parempaakin käyttöä.\nklo 2:37 | 3.1.2009\nTumpelo on täysin oikeassa tuosta lintujen känniin menosta. Sitä en tiedä tekevätkö sen tahallaan. Elättivaris joi joka tapauksessa alkoholia, olutta ja siideriä mielellään. Sitten se kekkuloi pihalla kännissä ja meitä nauratti. Vertti veti aina sellaiset kännit, ettei se päässyt edes lentoon. Selväpäisenä oli agressivinen ja mummovainaan kiusaaja. Tarttui hänen tukkaansa kiinni ja yritti nokkia silmiin. Kukat se raateli terarinnsilta riekaleiksi, vaikkei ollut krapulapäiväkään.\nRauha hänen muistolleen, sai lopulta kepistä päähän, kun oli hyöikännyt isäni kimppuun, hänen aamupaskalle mennessään.\nklo 13:23 | 3.1.2009\nEivät ole ihan lintuja, mutta meillä lemmikkirotat vetävät kännejä ihan mielellään silloin kun niille juotavaa annan. Sitten ne vähän nahistelevat keskenään kuin suomalaiset ainakin ja menevät karvat pörrössä makailemaan jonnekin puoliunessa. Nopeasti kuitenkin selviävät, kuten nuo pikkulinnutkin.\nVäkeviä en ole kokeillut, mutta ainakin siideri, olut ja viini maistuvat hyvin.\nJoo, minäkin tunnen montakin koiraa, jotka todella tykkää oluesta.\nYhdellä tyypillä oli oikein mahottoman perso seropi, aina kun oli kyläilemässä siellä ja avas kaljapullon, ni se tuli viereen hinkaamaan ja nuolemaan.\nPiti sitten aina tilkka lorauttaa sille kuppiin, ja kyllä maistui.\nSamalla yksilöllä kerrattain tehtiin havainto, notta kaks puolen litran keskaria oli sille liikaa, sammui perhana. Seuraavana päivänä sitten aamulla ulisi ja oli arka ja kipeen näköinen. Ei annettu krapularyyppyä.\nklo 12:36 | 10.1.2009\nEi kannata varmaan hirveesti juottaa ainakaan isompia koiria etteivät käy päälle. Mitä oon kuullu niist tulee aika agressiivisia kännis.\nklo 13:23 | 10.1.2009\nElättivaris joi joka tapauksessa alkoholia, olutta ja siideriä mielellään. Sitten se kekkuloi pihalla kännissä ja meitä nauratti. Vertti veti aina sellaiset kännit, ettei se päässyt edes lentoon. Selväpäisenä oli agressivinen ja mummovainaan kiusaaja. Tarttui hänen tukkaansa kiinni ja yritti nokkia silmiin. Kukat se raateli terarinnsilta riekaleiksi, vaikkei ollut krapulapäiväkään.\nKuulostaa joltain köyhän perheen elämäntarinalta vuodelta keppi ja kaali, mitä luettiin äidinkielentunneilla...


Aikalisä! – ja monta muuta tapaa joustavaan pankkiasiointiin. - Säästöpankki\nHuittisten, Porin ja Sastamalan konttoreissamme on käytössä 3,5 tunnin aikalisä. Asioiminen konttorissa onnistuu ajanvarauksella maanantaista torstaihin klo 9–19, perjantaisin normaalisti klo 10–16.30. Euran ja Säkylän konttoreissa palvelemme normaalisti ma–pe klo 10–16.30.\nVaraa aika vaikka heti!\nKätevästi tästä linkistä tai soita puh. 010 8415700.\nHuittinen, Pori, Sastamala\nmaanantaista perjantaihin klo 10–16.30\ntiistaisin ja perjantaisin klo 10–16.30\nmaanantaisin ja torstaisin klo 10–16.30\nKaikissa konttoreissa kassapalvelut suljettu lounastauon ajan klo 12.30–13.\nChat- ja puhelinpalvelu apunasi aamusta iltaan\nSäästöpankissa palvelu on joustavaa, ammattitaitoista ja inhimillistä. Siksi myös puhelinvaihteessamme ja chat-palvelussamme vastaa joka arkipäivä klo 8–22 palvelualtis ihminen, ei automaatti.\nTervetuloa keskustelemaan kanssamme, ajasta ja paikasta riippumatta!


Komission esitys kiintiöiksi 2015\nEU-komissio antoi 3.9.2014 oman esityksensä Itämeren kiintiöiksi vuodeksi 2015.\nTurska läntinen (osa-alueet 22-24): 8 793 tonnia, Suomi 75 tonnia\nTurska itäinen (osa-alueet 25-32): esitys annetaan myöhemmin\nSilakka keskinen (osa-alueet 25-29+32): 170 185 tonnia, Suomi 37 321 tonnia\nSilakka Pohjanlahti (osa-alueet 30-31): 186 534 tonnia, Suomi 152 932 tonnia\nKilohaili: 199 622 tonnia, Suomi 10 308 tonnia\nLohi pääallas ja Pohjanlahti: 97 911 kpl, Suomi 25 300 kpl\nLohi Suomenlahti: 10 034 kpl, Suomi 9 005 kpl\nEU:n ministerineuvosto päättää kiintiöistä lokakuussa. Kuvaus kiintiöprosessista linkissä: http://www.sakl.fi/index.php/fi/tiedotteet/2138-ices-julkisti-suosituksensa-vuodelle-2015 .\nAmmattikalastajaliiton kesäkokous keskusteli viime viikolla ensi vuoden kiintiöistä.\n- SAKL on esittänyt eduskunnalle alustavat näkemyksensä ensi vuoden kiintiöistä jo kesäkuussa, toteaa Suomen Ammattikalastajaliiton toimitusjohtaja Kim Jordas.\n- Silakan osalta komission kiintiöesitykset ovat suhteellisen korkealla tasolla ja SAKL on etenkin Pohjanlahden silakan osalta esittänyt maltillisempaa linjaa. Pieni kilohailikiintiö hankaloittaa myös silakkakiintiön hyödyntämistä ja asettaa haasteita kalastuksen järjestämiselle ensi vuoden aikana. EU:n ja Venäjän väliset pakotteet vaikuttavat merkittävästi yleiseen markkinatilanteeseen ja aiheuttavat kuitenkin nyt eniten huolta pelagiselle kalastukselle.\nTilanne lohen osalta ei ole muuttunut, ja koska ammattikalastuksen aiheuttama kalastuspaine nykyään on alhainen, SAKL esittää (EU) kiintiön asettamista tasolle, joka on vähintään tämän vuoden (EU) kiintiön mukainen, kuitenkin huomioiden poisheittokiellon vaikutukset (lisäävä vaikutus kiintiöön). Kanta oli samansuuntainen sekä pääaltaan ja Pohjanlahden että Suomenlahden osalta.\n- ICES:n neuvonannossa ei ollut suurta muutosta viime vuoden tilanteeseen verrattuna. Smolttituotanto on pitkällä aikavälillä kasvanut kaikilla alueilla. Rannikkokalastuksen tehokkuus on laskenut ja oli seuranta-aikana alimmillaan viime vuonna (2013). Samoin jäljellä oleva avomerikalastus eteläisellä Itämerellä on jo pienempi kuin 2008 ajoverkkokalastuskiellon jälkeen. Kaupallinen kalastus nykytasolla ei ole este sille, että lohikannat edelleen vahvistuvat. Lohen nousu Tornionjokeen oli ennätysmäinen ja 100 000 kappaleen haamuraja ylitettiin.\n- Komission esitys merkitsisi, että Suomen kiintiö olisi noin 4 000 kappaletta pienempi kuin tämän vuoden toteutunut rannikkokalastus. Rannikkokalastusta kurittava linja näyttää siis edelleen jatkuvan.\nTurskan osalta tiedeyhteisö (ICES) ei pystynyt toimittamaan täydellistä kanta-arviota itäisen turskan osalta ja komissio palaa asiaan myöhemmin syyskuussa.


Teksti – Yksin armosta\nKirjoittaja Jaakko PirttiahoJulkaistu 19/10/2018 Kategoriat TekstiAvainsanat armo, häpeä, syntisyysJätä kommentti artikkeliin Suurempi armo\nKirjoittaja Jaakko PirttiahoJulkaistu 17/10/2018 16/10/2018 Kategoriat TekstiJätä kommentti artikkeliin Ruokana Jumalan tunteminen\nKirjoittaja Jaakko PirttiahoJulkaistu 09/10/2018 16/10/2018 Kategoriat TekstiAvainsanat Jeesus, Jumalan rakkaus, usko1 kommentti artikkeliin Tie tyytyväisyyteen\nKirjoittaja Jaakko PirttiahoJulkaistu 08/10/2018 Kategoriat TekstiAvainsanat pelastus, siunaukset1 kommentti artikkeliin Jumala on perintöosasi\nKirjoittaja Jaakko PirttiahoJulkaistu 07/10/2018 07/10/2018 Kategoriat TekstiAvainsanat ihmeet, lupaukset, vaikeudet2 kommenttia artikkeliin Jumalalle mahdotonta?\nSuurempi armo ”Sinä muistat tekosi, sinä häpeät, et tohdi suutasi avata häpeäsi tähden, kun minä annan anteeksi kaiken minkä olet tehnyt. Näin sanoo Herra Jumala.” (Hes. 16:63) Israelin kansa käänsi Jumalalle selkänsä yhä uudelleen ja rikkoi Hänen tahtoaan vastaan. Jumala kyllä kuritti kansaa mutta kaiken tarkoituksena oli vetää kansa takaisin Hänen lähelleen. Vaikka Israel oli uskoton, Jumala oli uskollinen loppuun saakka. Hänen armonsa ei päättynyt. Syvä vastarakkaus Jeesukseen syntyy siitä, kun Hänen armonsa osoittautuu syntejämme suuremmaksi. Monilla meistä on elämässämme sellaisia kipualueita, joita haluaisimme peitellä toisilta ja myös Jumalalta. Saatamme kokea häpeää ja ajattelemme olevamme armon ulkopuolella. Ongelmiemme keskellä Herra Jeesus Kristus kuitenkin murtautuu elämämme kätkettyihin huoneisiin. Hän valaisee kipeät piilomme ja siinä valossa on samalla vapauttava armahdus. Jeesus haluaa tuoda totuuden meissä esille ja siinä totuudessa on aina mukana suurempi armo. Jeesus Kristus on kuollut kaikkien syntiemme puolesta. Myös niiden, joiden kanssa edelleen taistelemme. Evankeliumi kuuluttaa armoa, joka vapauttaa syyllisyydestä ja häpeästä. Kun Jumala osoittaa meitä kohtaan rajoittunutta käsityskykyämme suurempaa rakkautta, uskallamme mennä itseemme ja tunnustaa vääryytemme; Uskallamme tuoda ongelmamme Jumalan eteen peittelemättä. Syyllisyys ja piilottelu vaihtuu kiitosmieleen, kun Kristuksen sovitustyö osoittautuu elämäämme suuremmaksi. #yksinarmosta #synti #häpeä #armo #sovitus\nJos paketoisin tähänastisen elämäni en tiedä tulisiko siitä kova vai pehmeä paketti mutta lahja se on kaikkinensa (Iiris) #yksinarmosta #elämä #kova #pehmeä #paketti #lahja\nRuokana Jumalan tunteminen "Hän halusi osoittaa teille, ettei ihminen elä ainoastaan leivästä, vaan kaikesta mitä Herra sanoo." (5. Moos. 8: 3) Mooses piti Israelin kansalle viimeistä puhettaan ennen kuolemaansa. Hän halusi muistuttaa kansaa siitä todellisuudesta, että suhde Jumalaan oli enemmän kuin mitkään näkyvät siunaukset tai tarpeet. On mielenkiintoista, että Jeesus siteerasi juuri näitä Mooseksen sanoja paholaisen kiusatessa Häntä erämaassa. Ehkä Jumala joskus sallii meille monenlaista puutetta, jotta näkisimme niiden takana olevan vielä suuremman tarpeen? Ehkä Hän vetää siunausten verhonsa hetkellisesti sivuun, jotta emme kiinnittäisi sydäntämme siihen, mitä Hän meille antaa vaan Häneen itseensä? Mutta mitä tarkoittaa se, että ihminen syvimmässä mielessä elää Jumalan sanoista? Ainakin sillä viitataan siihen, että ruoka, juoma, vaatteet, omaisuus ja ihmissuhteet eivät tuo ihmiselle Jumalan luomana olentona lopullista tyydytystä; ihmisessä on jokin sisin huuto, johon ainoastaan Luoja voi vastata. Kun tämä ihmisen kodittomuutta ja yksinäisyyttä heijastava huuto pääsee elämän kriiseissä kuuluville, ihminen on jo matkalla tulla löydetyksi. Silloin ihminen löytää Jeesuksen Kristuksen; silloin sielu saavuttaa kaipaamansa täyteyden. Älä siis ole toivoton, jos olosuhteet eivät näytä muuttuvan edelleenkään suotuisiksi. Vaikka leipää ei riittäisi, Jumalaa riittää. Hän paljastaa itsensä köyhille, puutteellisille ja syntisille. Ja silloin - paradoksaalista kyllä - ihminen on puutteidensa keskellä täynnä elämää. #yksinarmosta #tarpeet #ruoka #yksinäisyys #kriisi #jeesus #jumala #elämä #jumalansana


Vertex G4 – Tuotekonfigurointi\nVertex G4PI – PI-kaaviosuunnittelu\nVertex G4PI on yhteensopiva muiden laitos- ja mekaniikkasuunnitteluohjelmien kanssa. Siirrä ja tallenna tiedostoja samoissa projekteissa helposti ohjelmasta toiseen.\nHanki erillinen Vertex G4PI tai lisämoduuli jo olemassa olevaan G4-mekaniikkasuunnittelu- tai G4Plant-laitossuunnitteluohjelmistoon. Näin kaikki suunnittelutyökalut ovat yhdessä ja samassa G4-ympäristössä, mikä merkitsee järjestelmän ylläpitäjille hyötyä ja helppoutta, vain yhden ohjelman päivitystä.\nTutustu Vertex G4PI -ohjelmistoon tarkemmin tuotedokumentaatiosivuilla.\nMietitään yhdessä, miten\nVertex-ohjelmistot soveltuisivat yrityksellesi.


Pesänrakennusta – Koti Kumpulassa | Lily\n26.4.2016 riika v.\nRaskaus on nyt viikoilla 34+4 ja olen huomannut itsessäni jo jonkin aikaa odottamani piirteen. Pesänrakennusvietin nimittäin. Olen jo vähän kummastellut, että eikö se iske ollenkaan kun tähän mennessä en ollut tehnyt oikeastaan mitään mikä liittyisi vauvan syntymään tai vauva-aikaan. Vastasyntynyt vauvahan ei oikeasti tarvitse kamalaa arsenaalia tavaraa ja huonetta täynnä vauvavarusteita, mutta olen ihmetellyt kun en ole edes kaivanut lasten vanhoja vauvanvaatteita pestäviksi asti tai viitsinyt etsiä Aleksanterin vanhaa turvakaukaloa autotallista.\nViikonloppuna se pesänrakennusvietti sitten otti vallan! Pyysin Topia etsimään kaukalon ja tuomaan sen sisälle. Samoin myös Aleksanterin vanhat pullot kaivettiin varastosta, pesin ne ja laitoin kaappiin valmiiksi strelointia odottamaan. Isommat pullot jäivät vielä varastoon, mutta nämä pienemmät ovat nyt oikeastaan käyttövalmiina. Pulloja muuten täytyy olla reilusti! Ei tarvitse kokoajan olla pesemässä ja steriloimassa kun siinä arjessa on vähän muutakin hommaa käsillä. Mietin, että täytynee ehkä tilata vielä yksi kolmen setti lisää, mutta näillä nyt päästään alkuun!\nLasipullot ovat muuten ihan parhaita! Niihin ei tartu väri, hajut eikä maku ja ne kestävät pesua muovipulloja paremmin. Muovipulloihin kun tulee helposti raapaleita, joihin pöpöt sitten pääsevät helpommin tarttumaan ja pesimään. Lasipullot, jotka meillä on käytössä, ovat Born Free -merkkiset ja ne olen tilannut eBay:n kautta. Niissä on ”koliikkiventtiilit”, joiden avulla ilma pääsee pullosta pihalle eikä päädy vauvan masuun ja maito virtaa paremmin vauvan imiessä. Sen takia noita osia näyttää olevan tuhottoman paljon! Kokoaminen on kyllä yllättävän näppärää ja nopeaa vaikka osia tuleekin monta / pullo. Rintapumppu täytyy myös etsiä jostain varastonperukoilta. Se on ihan ehdoton ja sähkökäyttöisenä, kiitos!.\nPesin osan vaatteista ja laitoin yläkerran vessan kaappiin suunnitellun hoitopöydän alle. Siitä ne saa helposti otettua kun niitä tarvitsee kuitenkin vaihtaa useasti päivän aikana. Loput vaatteet täytyy myös hakea varastosta, laittaa pesuun ja kaappiin. Hoitoalustakin muuten täytyy kaivaa esiin! Minun mielestäni meillä on vielä Aleksanterin vanha alusta pestävine vaihtopäällisineen tallella. Kertakäyttöalustoja täytyy myös vielä ostaa päällistä suojaamaan, sillä pisut tulevat kyllä aina takuuvarmasti hoitopöydälle!\nPerjantaina ostettuihin tupliksiin virittelin Aleksanterin puolelle pestävän istuinpäällisen ja vauvan puolelle testailin vaunukoppaa sekä turvakaukaloa. En tiedä niistä adaptereista kaukalon kiinnitykseen, mutta sain kaukalon viritettyä napakasti kiinni rattaiden omilla turvavöillä, joten taidan tyytyä siihen! Tuo irroitettava ja pestävä istuinpäällinen on muuten ihan huippu! Rattaat pysyvät puhtaampina vaikka lapsen nostaisi hiekkaisena tai jäätelö kädessä niihin kyytiin.\nIrrotin vaunukopasta ja kaukalosta kaikki päälliset, pesin ne koneessa ja virittelin paikoilleen. Meni muuten yllättävän helposti! Kopan yhden vetoketjun kanssa meinasi olla vaikeuksia, mutta sitten Topi huomasi, että päällinen oli väärin päin. 😉 Johan rupesi ketjut toimimaan kun aloitti alusta ja laittoi kappaleet oikein päin.\nTuttipullojen tutit olen heittänyt pois, joten eilen käytiin Prismasta hakemassa testiin paketti MAM -pullotutteja ja ihme kyllä ne sopivat myös noihin meidän lasipulloihin! Haen niitä vielä pari pakettia lisää niin pullorintamalla on valmista. Korviketta ostettiin myös varastoon ja napattiin mukaan myös pulloharja vaikka pullot lisäosineen nyt tuleekin pääasiassa koneessa pestyä. Termospullot keitetylle vedelle korvikkeen valmistukseen täytyy myös vielä hankkia. Ikeaan siis! 😉\nTämä kaikki pesänrakennustouhu johtuu mitä todennäköisimmin siitä, että Topi on loppuviikosta pari päivää työreissussa Saksassa ja minä aloin jännittää sitä, että mitä jos vauva päättääkin yhtäkkiä syntyä sinä aikana. En halua, että joudun sitten huolehtimaan suurempien murheiden lomassa näitä pienempiä asioita vaan kaiken täytyy olla valmiina. Jotenkin itsekin ymmärsin nyt vasta, että tosiaan vauvan syntymään ei enää ole kauaa! Korkeintaan puolitoista kuukautta.\nAleksanteri kävi tänään Mehiläisessä kun kröhä ei meinaa helpottaa ja sai kuin saikin antibioottikuurin hengitystietulehdukseen. Toivottavasti kuuri alkaa pian tehota! Se onkin pikkupojan ensimmäinen antibiootti. Täytyy nyt vaan muistaa antaa ekstrana maitohappobakteereita ja probiootteja!\nAvainsanat: #antibiootti, #Baby Jogger City Mini Double, #Born Free, #flunssa, #hengitystietulehdus, #korvike, #lapset, #lasiset tuttipullot, #pesänrakennusvietti, #raskaus, #tuplarattaat, #turvakaukalo, #vaunukoppa


Kokemisen arvoinen viikinkimatka sekä paluumuuttajille että salamurhaamisen konkareille | KonsoliFIN - Pelaamisen keskipiste\nLähettänyt Ke 25.11.2020 - 11:20 käyttäjä Tero Lepistö\nUusi Assassin’s Creed on aina jonkin sortin tapaus pelimaailmassa. Valhalla-lisänimeä kantava tuorein osa kiinnostaa vielä tavallista enemmän paristakin syystä: viikinkimytologiaan keskittyvä teema tarjoaa viimein reilumman annoksen nimenomaan pohjoismaalaista maustetta sarjaan. Lisäksi peli julkaistiin uuden konsolisukupolven kynnyksellä, joten monelle se edustaa ensikosketusta tuoreemman raudan potentiaaliin.\nTällä kertaa lopputulosta ruoditaan kahdesta eri vinkkelistä. Teron näkemykset perustuvat sarjan paluumuuttajan fiiliksiin, sillä peli-ilon tappava ähky iski Syndicaten puolivälin tienoilla. Jaakko sen sijaan on tahkonnut myös sarjan viimeisimpiä nimikkeitä ahkerasti, ja lukeutuu näin ollen salamurhaajien killan todellisiin veteraaneihin.\nHuppu pölyttymästä ja kirves kantoon (Teksti: Tero Lepistö)\nAssassiinien tamineisiin sonnustautuminen pitkän tauon jälkeen tuo mukanaan toki tuttuja fiiliksiä mutta samalla ilahduttavan paljon uutta. Taustalla pyörivä isompi juonikokonaisuus, kerättävät salaisuudet, valtava määrä tekemistä sekä ennen kaikkea parkourmainen kiipeily saavat olon nopeasti kotoisaksi. Eniten muutoksia on sitä vastoin havaittavissa taisteluissa, hahmon kehittämisessä, sekä ylipäätään suorittamisen tyylissä. Kevyehkön roolipelimäisempi suuntaus on selvästi onnistunut ratkaisu, joka tarjoaa aiempaa paremman motivaattorin kymmeniä tunteja nielevän kokonaisuuden pureskeluun.\nAssassin’s Creed Valhallan tapahtumat alkavat 800-luvun loppupuolen Norjasta. Vuonojen maan lumisista tunnelmista siirrytään pelaajan tehtäväkeskeisyydestä riippuen joko ennemmin tai myöhemmin Englannin vehreämpiin maisemiin lisäelintilaa etsimään. Tarinan keskiössä seikkailee Eivor, nuorena vanhempansa menettänyt viikinki, jonka kuningashuone ottaa suojiinsa. Vuosien varrella biologisesta kruununperijä Sigurdista kasvaa sankarin – tai sankarittaren – paras ystävä sekä uskottu asetoveri lukuisilla sotaretkillä.\nEnglantiin päästyään parivaljakon fokus keskittyy useisiin ryhmittymiin jakautuneen saaren valloittamiseen alue kerrallaan. Eivorin tehtäväksi jääkin usein päästä paikallisten kuninkaiden suosioon ja saada houkuteltua nämä osaksi allianssiaan. Valtavan kokoisen kartan käännyttäminen vaikuttaa etukäteen tuskaisen pitkäpiimäiseltä urakalta. Onneksi tarinan aikana nähdään lukuisia mielenkiintoisia käänteitä ja ennen kaikkea omintakeisia hahmokohtaamisia. Pelaaja pääsee dialogivalintojen avulla jopa hieman vaikuttamaan tapahtumien kulkuun. Vaikka varsinainen tekeminen on monesti yksinkertaista kylien vyöryttämistä, pelastaa teema ja juonenkuljetus paljon. Eikä salamurhaajien ja temppeliritareiden välistä kahnaustakaan unohdeta, vaan piilotikarille tarjotaan kosolti käyttöä seikkailun aikana.\nParhaimmilllaan Valhalla on monien muiden avoimen maailman pelien tapaan kiireettömästi nautittuna. Elävät ympäristöt ovat täynnä tutkittavaa, salaisuuksia ja erilaisia enemmän tai vähemmän satunnaisia kohtaamisia. Joskus aarrearkun metsästämiseen riittää lähiympäristöön piilotetun reitin paljastaminen, kun toisinaan sivujuonteisiin kuluu monin verroin enemmän aikaa sekä aivosoluja. Teeman mukaisesti vesistöillä on niin ikään merkittävä rooli, kun viholliskeskittymiä valloitetaan viikinkilaivan kannelta alkavien vyörytysten kautta.\nRoolipelielementtien vuoksi tekeminen ei juuri koskaan tunnu turhalta. Isommat ja pienemmät puuhastelut tarkoittavat ennen pitkää jatkojalostettavia varusteita, päivityksiä tukikohtaan sekä uusia kykyjä kokemuspuuhun. Laajaa ympäristöä hevosen selässä tai jalkapatikassa tutkiessa kokemus tuokin enemmän mieleen vaikkapa The Witcher 3:n kevytversion kuin muistoja muinaisten Assassin’s Creedien näkötornista toiseen puurtamisesta – mikä taas on erittäin hyvä asia mielenkiinnon säilymisen kannalta. Toisaalta tarinaan keskittymällä ei järin helpolla törmää keinotekoisiin tasokattoihin, joten maailmaan syventyminen on nimenomaan pitkälti vapaaehtoista.\nOma urakka Eivorin saappaissa alkoi Xbox One X:llä jatkuen kiitettävän saumattomasti Series X:llä. Sukupolvenvaihdoksen suurin meriitti on kokemuksen selkeä sulavoituminen, ei niinkään ylimääräiset graafiset höysteet. One X -versio toimii sekin asiallisesti mutta selvästi laitteen rajoja koitellen. Uudella raudalla tuplattu ruudunpäivitysnopeus sekä erittäin ripeät siirtymät paikasta toiseen tekevät pelaamisesta paljon mielekkäämpää. Molemmilla alustoilla lopputulos näyttää joka tapauksessa hyvältä: kankeudet esimerkiksi taisteluanimaatioissa on helppo antaa anteeksi viimeistään komeiden auringonlaskujen aikana. Ympäristöjä verrattaessa Norjan revontulien sävyttämät talvimaisemat onnistuvat säväyttämään enemmän kuin Englannin pääosin ankean sään ryvettämä kokonaisuus.\nKyseessä ei olisi kuitenkaan Ubisoftin peli ilman siellä täällä repsottavia reunoja tai suoranaisia bugeja, kuten ilmassa seisoskelevia eläimiä tai tyystin väärään suuntaan juttelevia sivuhahmoja. Samoin isommissa kahakoissa tekoälyn kömpelyys korostuu, kun pelaaja on usein ainoa aikaansaava soturi muiden huitoessa lähinnä ilmaa. Todelliset ongelmat jäivät kuitenkin hyvin satunnaisiksi. Ainoastaan pariin kertaan hukatut ja tarinan kannalta oleelliset aktivoitumisikonit saivat kevyen hien otsalle. Pienellä edestakaisin veivaamisella näistäkin selvittiin ilman tallennusten palautusoperaatioita.\nPaluu Assassin’s Creedin pariin oli lyhyesti sanottuna erittäin positiivinen yllätys.\nPaluu Assassin’s Creedin pariin oli lyhyesti sanottuna erittäin positiivinen yllätys. Ilmassa oli vahvoja uhkakuvia pahamaineisen Ubisoft-ähkyn pikapaluusta, sillä hiljattain konsolissa pyörinyt Watch Dogs: Legion oli vielä erittäin tuoreessa muistissa. Parivaljakon keskinäisestä paremmuudesta ei jää lopulta kahta sanaa. Omaan makuhermoon erinomaisesti iskevä teema pelastaa jo paljon, mutta muutenkin Valhallan parissa on erittäin helppo viihtyä. Eivorin seikkailuiden pariin palaa äärimmäisen mielellään myös tulevaisuudessa, eikä viikingin elo tunnu koskaan puoliväkinäiseltä puurtamiselta. Se lienee hyvän pelin merkki.\nPiristysruiske suoraan suoneen (teksti: Jaakko Herranen)\nSiinä missä muutaman edellisen Assassin’s Creedin väliin jättänyt Tero tuumaili roolipelielementtien lisääntyneen, totean minä niiden vähentyneen. Pelaajan valinnat näkyvät Eivorin edesottamuksissa kenties aavistuksen Odysseytä enemmän, mutta muutoin esimerkiksi täysin turhaksi jäänyt satojen arvottomien esineiden hamstraaminen on saksittu kokonaisuudesta onneksi pois. Valhallassa voi olla hyvinkin tilanne, että vielä parinkymmenen pelitunnin jälkeen hallussa on vain pari erityyppistä lyömäasetta, joista on tuunattu tappokoneita kotikylästä löytyvän sepän ja riimukivien avulla. Tarinan alkumetreillä näennäisen loputtomiin jatkuva kykypuu sen sijaan tuo mukavasti valinnanvaraa hahmonkehitykseen, kuten tapana on.\nUbisoft Montrealin tuorein salamurhaajaseikkailu nousee edeltäjänsä yläpuolelle myös persoonallisempien hahmojen, ja sen myötä paljon houkuttelevamman juonen ansiosta. Viikinkimytologia on teemana loputtomasti pulppuava lähde, ja tätä myös hyödynnetään erittäin mallikkaasti. Orastava assassiinikilta tuodaan kuvioihin alkumetreillä hieman turhan töksähtäen, mutta tämä unohtuu varsin sukkelaan juonen lähtiessä kunnolla laukalle. Vanhaa kunnon salamurhaamista kaipailevat saattavat tosin pettyä, sen verran helposti kahinat tuppaavat päätymään viikinkikirveiden kalahteluun – ei sillä, että tämäkään olisi yhtään huono vaihtoehto. Miljöönä Englanti tarjoaa reilusti enemmän ja tähdellisempää koluttavaa kuin vaikkapa Odyssey, eikä karttaa ole tällä kertaa lähdetty laajentamaan keinotekoisilla merimatkoilla. Sinne tänne pelimaailmaan ripotellut sivutehtävätkin ovat muuten kertaluokkaa kekseliäämpiä kuin aiemmin.\nMiljöönä Englanti tarjoaa reilusti enemmän ja tähdellisempää koluttavaa kuin vaikkapa Odyssey, eikä karttaa ole tällä kertaa lähdetty laajentamaan keinotekoisilla merimatkoilla.\nPitkäikäisen sarjan ikuisia murheenkryynejä on kuitenkin edelleen mukana, eikä niistä taideta päästä eroon koskaan. Niin vihollisten kuin kaverisotureidenkin tekoäly herättää hilpeyttä, Eivor saattaa jäädä jumiin kivenkoloon ja kuolemaan johtavia vahinkoloikkia tulee silloin tällöin. Vuosien saatossa näihin sarjalle ominaisiin kauneusvirheisiin on tottunut suhtautumaan huumorilla, eikä niiden oikein oletakaan korjaantuvan seuraavan osan äärelle loikatessa. Mitään etenemisen pysäyttävää ei kuitenkaan ole tullut toistaiseksi vastaan.\nKuten Tero, allekirjoittanutkin aloitteli savottaa Xbox One X:llä, mistä siirryttiin soljuvasti Series X:lle. Olen aina ainakin luullut olevani puusilmä esimerkiksi ruudunpäivityksen suhteen, mutta auta armias miten sulavalta toiminta tuntuikaan uudella konsoliraudalla – huomattavasti aiempaa lyhyemmillä lataustauoilla varustettuna. Sukupolviloikka ei sen sijaan näy millään tavalla esimerkiksi edelleen hieman kököissä hahmoanimaatioissa, mikä taas korostuu erityisesti tekoälyn ohjastamissa janttereissa. Nähtäväksi jää, hylkääkö vääjäämättä tulevaisuudessa häämöttävä seuraava osa uransa ehtoopuolta porskuttavat konsolivanhukset – syytä ehkä olisi.\nAssassin’s Creed Valhalla kohoaa ensimmäisen kolmenkymmenen pelitunnin perusteella heittämällä sarjan parhaimmiston joukkoon. Eivorin sotisopaan hyppääminen tuntuu heti alusta lähtien piristävältä, eritoten hieman puuduttavan Kreikka-visiitin jälkeen. Radikaali maisemanvaihdos hieman turhan paljon toisiaan muistuttaneiden Originsin ja Odysseyn jälkeen on enemmän kuin tervetullut. Erityismaininnan ansaitsee muuten sarjan pariin palannut Jesper Kyd, jonka sävelmissä tiivistyy upeasti varsin aidon oloinen viikinkitunnelma.\nMikäli tämä olisi ikioma sooloarvostelu, olisin voinut harkita vakavasti sen viidennenkin tähden antamista, mutta mennään nyt sitten Teron mieliksi yhteistuumin neljällä.\nKiitokset arviokoodeista julkaisijalle.


Mielen ry:n työpajoilta lajitteluapua ja tuotteita ukrainalaisille lahjoitettujen tavaroiden noutopisteeseen -\nMielen ry:n Kalevantien käsityötyöpajojen asiakkaat ja ohjaajat lähtivät päiväksi Razom with Ukraine -yhteisön noutopisteeseen Satakunnankadulle lajittelemaan Ukrainan pakolaisille lahjoitettua tavaraa. Viemisinään pajalaisilla oli mm. työpajoilla valmistettuja vauvojen leikkimattoja ja uniriepuja, neulottuja hanskoja ja kangasmaskeja sekä lapsille askartelutarvikkeita. Monella oli mukanaan myös omakutomia sukkia.\nTyöpajojen asiakkaat kokivat päivän erittäin antoisana ja innokkaimmat jäivät vielä jatkamaan lajittelua virallisen työaikansa jälkeen. Useat ovat palanneet lajittelutavuksi vapaapäivinään. Noutopisteellä on paljon tavaraa lajiteltavaksi ja erilaista toimintaa nähtävänä, joten työpajojen asiakkaita nähdään siellä varmasti jatkossakin työn touhussa. Suunnitelmissa on myös toinen yhteinen lajittelupäivä entistä isommalla porukalla.\nTyöpajojen asiakkaat ovat kokeneet, että tällainen auttaminen tekee hyvää ja lievittää heidän ahdistustaan, joka on noussut Ukrainan tilanteesta. Tärkeänä on myös koettu perspektiivin vaihdos auttajaksi, sillä tyypillisesti työpajojen asiakkaat ovat itse saanet paljon apua eri tahoilta.\n← Mielen ry hakee työhönvalmentajaa työllistymistä…\nMielen ry hakee avustavia ohjaajia… →


Lastu: maaliskuun kuva\nLähettänyt Lastu klo 18.18\nMinä kun luulin että tuo tyttö on Ellinoora ja jatkaa kuvausta lähdettyäsi... :D\nEi teidän ainakaan lumen perään tarvitse lähteä, sitä näkyy tässä kuvassa riittämiin.\nNytkö se sitten on jo todellista: muutto?!\nOnneksi olet yhtä lähellä aina: netissä :)\nMitä, mitä, joko nyt, aurinko paistaa ja kevätmuutto on edessä. Onko pesä valmiina. Linnutkin palaavat usein samaan pesään, sinulla on vähän aikaa lapsuuden pesästä, mutta onpa saari.\nKauniisti aurinko paistaa kuvassasi, se antaa valoa kaikkeen tulevaan :-)\nAurinkoha siinä paistaa. Uusi asunto on siis löytynyt. Onnea!\nMutta ompa kiva kuulla, että olette löytäneet mieleisenne asunnon.\nLaita nyt meillekkin vähän tietoo, mistä ja millainen asunto oli nyt sitten, se oma koti kullan kallis!\n16. maaliskuuta 2010 klo 14.21\nTäällä höpistään muuttosiivouksista ja Savosta muina miehinä (naisina) ihan kuin ohimennen ja muun jutustelun lomassa.\nNäytämme yhteistuumin olevan vakavasti sitä mieltä, että meillekin pitää kertoa..ü\nHyvää muuttoa. Onneksi on netti ü\n17. maaliskuuta 2010 klo 20.22\nEllinooraa houkuttelin kuvaan, mutta ei suostunut:) Onneksi hän suostuu jatkamaan 12 kuvan sarjaa, kun kevään aikana olen touhussa muuttamassa. Rahjaamme jo tavaroita ja siivoamme kotia esittelykuntoon, mutta varsinainen muutto Kuopioon on kesäkuussa. Aluksi pikkukaksioon, siitä sitten väljemmille vesille :).\nKiitos onnittelusta. Muutto on aina herkkää ja koskettaa tunteita. Kotiin liittyy muistoja, onpa asunut lyhyen tai pitkän aikaa. Eli onnittelu otetaan täyvvellä syvämellä vastaan :).\ntotta, paluu lapsuuden saareen käynnisti sitten Savoon muuttoajatuksen joka lähti voimalla liikkelle ja sen suojassa nyt toimimme ja iloitsemme tulevasta.\nKiitos valosta :).\naurinkoa siellä, aurinko täällä, aurinkoa siellä sekä täällä. Kiitos onnittelusta! Uusi asunto on varattu, mutta ehdolla että sen voi perua vielä. Tuskin sitä teemme. Nyt taitaa olla menoa :)\noho, kullaista kotia! On ihmeellistä ajatella tulevaa. Kiitos sinulle :)\n20. maaliskuuta 2010 klo 16.00\nniin onneksi on netti :). Olisi kamalaa jos netti olisi kuntakohtainen. Huh huh, haikea ikävä jäisi. Tänäänkin kun vihdoin ehdin vähän lukea blogeja, kikattelin Oho-pakinaasi :).\nPostaan erikseen missä muuton suhteen menemme. Ja kiitän mahtavista mielipiteistä, joita itse kukin esitti. Oikeaa blogiystävyyttä tämä on.\n20. maaliskuuta 2010 klo 16.04


espoo.fi > Koulujen ruokalistat\nEspoo Catering Koulu- ja päivähoitoruokailu Ikäihmisten ruokapalvelut Lounasravintolat Espoo Catering tiedottaa Ravitsemus ja hyvinvointi Ruokalistat Koulujen ruokalistat Päivähoidon ruokalistat Hoivakotien ruokalistat Lounasravintoloiden ruokalistat Kotipalveluateriat Iltapäiväkerhojen ja asukaspuistojen välipalalistat Usein kysyttyä Etusivu\nHyvä ja terveellinen ruoka sekä riittävä liikunta takaavat hyvän perustan kasvavan lapsen ja nuoren opinnoille.Koululounas on monipuolinen, vaihteleva ja ravitsemuksellisesti täysipainoinen kokonaisuus. Se edistää lapsen ja nuoren hyvinvointia ja terveyttä sekä lisää työtehoa.Koululaisille tarjotaan jokaisella aterialla lämmin pääruoka lisäkkeineen, ruokajuomaa, leipää sekä ravintorasvaa.\nErityisruokavaliot, joihin on lääketieteelliset syyt, toteutetaan. Kasvisruokailijoille tarjotaan päivittäin kasvisruokaa, joka sisältää kasvikunnan tuotteiden lisäksi kananmunaa ja maitovalmisteita.Vanhemmat toimittavat itse keittiöön Kansaneläkelaitoksen korvaamat erityisvalmisteet. Espoossa vietetään Reilun kaupan viikkoa 19.10.2015\nReiluna kaupunkina Espoo on jälleen mukana valtakunnallisella Reilun kaupan viikolla 19.–25.10.2015. Reilun kaupan tavoitteena on maailma, jossa kehitysmaiden viljelijöillä ja työntekijöillä on turvattu toimeentulo, mahdollisuus kehittyä ja päättää itse omasta tulevaisuudestaan. Lue lisää Uutiset\nUutisia Sinulle 3_2015 on ilmestynyt\nEspoo Cateringin sähköinen asiakas- ja sidosryhmälehti Uutisia Sinulle 3_2015 on ilmestynyt. Lehteä pääset lukemaan oheisen kuvalinkin kautta.\nLisäaineeton kasvirasvalevite Espoo Cateringin valikoimiin 4.9.2015\nEspoo Catering sekä Fazer Food Services, joka hoitaa osan espoolaisten koulujen ja päiväkotien ruokapalveluista ovat siirtyneet lisäaineettomaan leivänpäällyslevitteeseen. ESPOO CATERINGIN TOIMINNANESITTELYVIDEO\nOsana kestävän kehityksen toimintaa Espoo Catering luopui massiivisesta paperisten toiminnanesittelylehtisten jakamisesta ja korvasi ne videolla. Videosta on myös ruotsin- ja englanninkielellä tekstitetyt versiot.\nErityisruokavaliosta ilmoittaminen Espoon koulu- ja päiväkotiruokailussa\nEspoo Catering tarjoaa erityisruokavalion mukaista ruokaa, mikäli siihen on selvät lääketieteelliset syyt. Lääkärintodistusta edellytetään muissa kuin laktoosittomassa ja vähälaktoosisessa ruokavaliossa, kasvisruokavaliossa sekä uskonnollisiin syihin perustuvassa ruokavaliossa. Espoo Cateringin Uutisia Sinulle 1_2015 on ilmestynyt\nEspoo Catering -liikelaitoksen asiakas- ja sidosryhmälehti Uutisia Sinulle 1_2015 on ilmestynyt. Lehteä pääset lukemaan klikkaamalla oheista kansikuvaa. Lisää uutisia\nJulkaistu 9.1.2012 klo 15.49\n, päivitetty 31.8.2015 klo 10.50\nKoulujen ruokalistat 31.8. - 20.12.2015\nUlkopuoliselle toimijalle kilpailutettujen toimipisteiden ruokalistat\nBlue Service Partners Oy noudattaa Espoo Catering -liikelaitoksen ruokalistoja\nLue uusin asiakas- ja sidosryhmälehtemme Uutisia Sinulle 3_2015 kuvaa klikkaamalla


Terveet tilat -verkostosta vertaistukea kunnille - Kuntamarkkinat\nTerveet tilat -verkostosta vertaistukea kunnille\nKatja Outinen, hankejohtaja, valtioneuvoston kanslia, Terveet tilat 2028 -ohjelma7.10.2021\nTerveet tilat -verkosto mahdollistaa vertaistuen sisäilma-asioiden parissa painiville kunnille. Verkostossa vaihdetaan ajatuksia ja kuullaan toisilta onnistumisista ja opitaan myös epäonnistumisista.\nVerkosto perustettiin vuodenvaihteessa 2020–2021 osana julkisten rakennusten sisäilmaongelmien ennaltaehkäisyyn tähtäävää Terveet tilat 2028 -ohjelmaa. Verkosto on kuntien työntekijöiden ja viranhaltijoiden foorumi, jossa muun muassa käydään vuoropuhelua sisäilmateemoista, kehitetään yhdessä Terveet tilat -toimintamallia entistä toimivammaksi ja opitaan toinen toisiltamme ja jaetaan sisäilmatilanteiden hyvät käytännöt ja kokemukset. Tavoitteena on lisätä osallistujien tietämystä niin sisäilmaongelmien sujuvista ratkaisumalleista, kiinteistökannan hallinnasta sekä rakennusten huollon ja ylläpidon merkityksestä hyvän sisäilman saavuttamisessa.\nVerkostoon on liittynyt jo noin 500 kiinnostunutta ja mukaan mahtuu edelleen. Ohjeet liittymiseen löytyvät Terveet tilat -ohjelman verkkosivuilta https://tilatjaterveys.fi/ohjelma/terveet-tilat-verkosto. Toivomme verkoston jäseniksi esimerkiksi sisäilmatyöryhmien jäseniä sekä tilakeskuksissa, rakennuttajapalveluissa, kiinteistönhoidossa, työsuojelussa, terveydensuojelussa, terveydenhuollossa, opetustoimessa ja varhaiskasvatuksessa työskenteleviä viranhaltijoita ja työntekijöitä. Myös kunnanvaltuutetut ovat tervetulleita mukaan verkostoon.\nTerveet tilat 2028 -ohjelman sihteeristö järjestää verkostolle säännöllisesti tapaamisia, työpajoja ja tietoiskuja. Verkoston toiminnan suunnittelussa ja järjestämisessä tehdään yhteistyötä aluehallintovirastojen, Suomen Kuntaliitto ry:n, Senaatti-kiinteistöjen ja Sisäilmayhdistys ry:n sekä Kansallisen sisäilma ja terveys -ohjelman kanssa. Tapaamisia on noin neljä kertaa vuodessa ja niissä ääneen pääsevät myös kuntien edustajat. Teemakohtaisten esitysten jälkeen on vuorossa keskustelua ja ajatusten vaihtoa.\nVerkostolle on myös luotu oma verkkokokoontumispaikka, jossa verkostolaiset voivat esittää tapaamisissa käsiteltäviä aiheita, tarjoutua puhujiksi tapaamisiin ja ennen kaikkea jakaa kokemuksiaan. Verkoston alustalla on kyselty toisilta neuvoja esimerkiksi hyvistä irtaimiston homesiivouskäytänteistä.\nTapaamiset järjestetään pääsääntöisesti verkkotapaamisina eli osallistua voi helposti ympäri Suomen. Tervetuloa mukaan!\nKatja Outinen, hankejohtaja, valtioneuvoston kanslia, Terveet tilat 2028 -ohjelma


Kausitöihin tarjolla yli 30 000 potentiaalista työntekijää - Työ- ja elinkeinoministeriön verkkopalvelu\nKausitöihin tarjolla yli 30 000 potentiaalista työntekijää\nKausityötä markkinoidaan nyt laajasti eri kohderyhmille. TE-toimistoissa on yhteensä 31 800 sellaista työnhakijaa, jotka ovat ilmoittaneet hakevansa työtä maataloudesta. Työttömänä tai lomautettuna heistä on 17 200. Haasteena on, että tilat eivät ole avanneet täysipainoisesti paikkoja TE-palveluihin, jolloin tilojen todellinen työvoiman tarve ei ole tiedossa.\nNormaalitilanteessa maaseudulla työskentelee 16 000 ulkomaista kausityöntekijää. Rajaliikenteen rajoittaminen on monessa maaseudun yrityksessä johtanut merkittäviin vaikeuksiin ulkomaisen työvoiman jäädessä saapumatta. Hallituksen linjauksen mukaisesti kevään maa-, metsä-, puutarha- ja kalataloustöihin voidaan saada 1500 ulkomaista kausityöntekijää. Maa- ja metsätalousministeriö on toimittanut Rajavartiolaitokselle listan huoltovarmuuden kannalta kaikkein kriittisimmistä työntekijöistä. Rajavartiolaitos päättää näiden työntekijöiden maahanpääsystä. Ulkomaisen kausityövoiman saatavuuteen vaikuttavat myös lähtömaiden kansalaisilleen asettamat liikkumisrajoitukset.\nTyö- ja elinkeinoministeriö on valmistellut toimenpiteitä yhteistyössä maa- ja metsätalousministeriön ja Maa- ja metsätaloustuottajain Keskusliiton kanssa, jotta tilojen kausityön tarpeeseen saataisiin vastattua kotimaisella työvoimalla.\nTE-palvelut keskeisessä asemassa työpaikkojen ja tekijöiden yhdistämisessä\nTE-toimistot tekevät alueilla laajasti yhteistyötä MTK:n, ProAgrian, kuntien maatalousasiamiesten sekä ELY-keskusten kanssa. Maatalouden työnantajille on tehty yhteisvoimin kyselyjä kausityövoiman tarpeista ja TE-toimistot ovat kontaktoineet työnantajia aktiivisesti ja tiedottaneet kausityövoiman saannista.\nTE-palveluissa oli maaliskuussa yhteensä 2280 uutta avointa työpaikkaa maanviljelijät ja eläintenkasvattajat -ammattiryhmässä. Osa työnantajista on on kertonut saaneensa runsaasti yhteydenottoja suoraan työnhakijoilta ja osa olevansa yhä odottavalla kannalla, josko työvoimaa ehtisi vielä saada ulkomailta, eikä kaikkia kausityöpaikkoja ole siten ilmoitettu avoimeksi TE-palveluihin.\nOsalla alueista on työpaikkoja jo täyttynyt kotimaasta saadulla työvoimalla. Myös oppisopimusta on joissakin tapauksissa hyödynnetty. Oppisopimuksella työskentelevät opiskelijat saavat työehtosopimuksen mukaista palkkaa, ja kausityö voidaan hyväksyä osaksi tutkintoa. Lisäksi alueiden ELY-keskukset ovat varautuneet tarjoamaan ammatillisesti suuntautunutta työvoimakoulutusta kausityötä tarjoavien työnantajien tarpeisiin. Työvoimakoulutuksen avulla voidaan tukea työnantajien koulutustarpeita muun muassa uusia työntekijöitä rekrytoitaessa, kun työntekijät tarvitsevat uutta ammatillista osaamista tehtävistä suoriutuakseen.\nTyönantajat voivat lisäksi hyödyntää palkkatukea suomalaisten työntekijöiden palkkaamisessa, jos TE-toimisto harkitsee palkkatuen työttömän työnhakijan näkökulmasta tarkoituksenmukaisena ja palkkatuen muut edellytykset täyttyvät.\nKausityökampanjalla haetaan työvoimaa Suomesta\nKausityötä markkinoidaan laajasti työnhakijoille. Erityisinä kohderyhminä ovat opiskelijat (ml. ulkomaiset opiskelijat), maahanmuuttajat ja vastaanottokeskusten turvapaikanhakijat. Työnhakijoille on kohdennettu markkinointia kausityöpaikoista ja maatalouden työpaikkailmoitusten löydettävyyttä on parannettu hakusanoilla TE-palvelujen verkkopalvelussa. Kausityöpaikat löytyvät TE-palvelujen verkkosivujen lisäksi myös Töitäsuomesta.fi –sivustolta, jossa on myös englanninkielinen osio.\nTyövoiman liikkuvuus Euroopassa -hanke on laatinut yhteistyössä TEM:n, MMM:n ja MTK:n kanssa #kausitöitä-kampanjan. Pääsiäisenä lanseerattu kampanja on tavoittanut 160 000 uniikkia kävijää kampanjasivustollaan. Kampanja on toteutettu suomeksi, ruotsiksi ja englanniksi. Kampanja näkyy kohderyhmän suosimissa digitaalisissa kanavissa, joista kävijät ohjataan kausitöitä.fi-nettisivulle, jossa on lyhyt johdanto aiheeseen ja ohjaus edelleen töitäsuomesta.fi- ja TE-palvelut.fi-sivuille. Kampanjan jatkoksi on toteutettu Ylellä kahden viikon ajan esitettävä tietoisku kausityöstä.\nLakimuutoksia ulkomaisen kausityövoiman korvaamiseksi\nLakimuutokset kolmansien maiden kansalaisten oikeudesta työskennellä huoltovarmuuden ja työmarkkinoiden toimivuuden kannalta tärkeissä tehtävissä tulivat voimaan 9.4.2020. Muutokset mahdollistavat sen, että viimeistään 9.4.2020 myönnetyllä oleskeluluvalla tai kausityölain mukaisilla luvilla oleskelevat kolmansien maiden kansalaiset voivat vaihtaa työnantajaa ja ammattialaa ilman jatkoluvan hakemista. Kausityölain mukaisten lupien osalta säännös koskee myös myöhemmin maahan tulevia.\nMaahanmuuttojohtaja Sonja Hämäläinen, TEM, p. 029 5047 112\nErityisasiantuntija Laura Perheentupa, TEM, p. 029 506 4940\nTE-palvelut huoltovarmuus kausityö koronavirukset kysyntä oleskeluluvat työllisyys työnantajat työvoiman kysyntä työvoiman liikkuvuus


EU-maat eivät löytäneet vieläkään täyttä yksimielisyyttä ilmastotavoitteesta – Puola laittoi muut odottamaan | Pohjalainen\nSTT-Kotimaa Julkaistu 13.12.2019 15:30 (Päivitetty 13.12.2019 15:31)\nEU-maat eivät löytäneet vieläkään yksimielisyyttä ilmastotavoitteesta huippukokouksessa Brysselissä. Huippukokous päättyi ristiriitaisin viestein.\nHuippukokouksia johtava Charles Michel kertoi, että EU-maat olivat saavuttaneet sovun. EU-maat haluavat hänen mukaansa olla ensimmäinen hiilineutraali manner vuosisadan puoliväliin mennessä. Yksi maa ei hänen mukaansa kuitenkaan ollut valmis sitoutumaan tavoitteen toimeenpanoon. Sen takia asiaan palataan ensi vuoden kesäkuussa. Kyseinen maa oli Puola, vaikka sitä ei nimeltä mainittukaan.\nYhteisymmärryksen löytäminen yhteisestä ilmastotavoitteesta oli yksi isoimmista tavoitteista Suomen EU-puheenjohtajakaudella.\nPuolan sitoutuminen tavoitteeseen vielä kesäkuussakaan ei näytä varmalta, päinvastoin. Puolan pääministeri Mateusz Morawiecki kertoi kokouksen jälkeen, että Puolalle on myönnetty vapautus vuoden 2050 ilmastoneutraaliuden tavoitteesta.\n– Me saavutamme sen omassa tahdissamme, Morawiecki sanoi maan EU-edustuston tviitin mukaan.\nPääministeri Sanna Marinin (sd.) mielestä torstaina tehty päätös oli silti merkittävä askel eteenpäin.\n– Pidämme tärkeänä, että työtä jatketaan ja ensi vuonna jokainen jäsenmaa sitoutuu ilmastotavoitteen täysimääräiseen, kansalliseen toteuttamiseen, Marin sanoi kokouksen jälkeen.\nYhden jäsenmaan epävarmuus johtuu hänen mukaansa ennen kaikkea siitä, minkälaisia kustannuksia ilmastotavoite aiheuttaa. EU-maiden neuvottelut tulevien vuosien rahankäytöstä ovat vielä kesken.\nEU-johtajien viestintä herätti kokouksen jälkeen hämmennystä. Voiko EU-maiden sanoa sitoutuneen yhteiseen ilmastotavoitteeseen, jos yksi maa ei sitoudu sen toimeenpanoon?\n– Tämä on se tilanne, joka tänään saavutettiin eli sopu siitä, että tavoite on yhteinen. 2050 EU on ilmastoneutraali. Yhden jäsenmaan osalta asiaan palataan ensi kesäkuussa ja nimenomaan toimeenpanon osalta, Marin selvitti.\nYdinvoimakirjaus terävöityi EU-tyyliin\nMyös ydinvoimasta väännettiin kättä yöhön venyneessä kokouksessa.\nJokaisella EU-maalla on oikeus päättää itse omasta energiapaletistaan eli siitä miten energiaa tuotetaan. Tästä haluttiin muistuttaa myös kokouksen loppupäätelmissä.\n– Jotkut jäsenmaat ovat ilmaisseet, että ne käyttävät ydinvoimaa kansallisessa energiapaletissaan, kirjaukseen lopulta lisättiin.\nVarsinkin Tshekki vetosi voimakkaasti ydinvoiman puolesta. Itävalta, Saksa ja Luxemburg ovat ydinvoimavastaisempaa laitaa.\nEnsimmäiseen huippukokoukseensa osallistunut Marin sanoi olevansa tyytyväinen päivän antiin ja siihen, että kaksi Suomen tärkeää asiaa, budjetti ja ilmastotavoite edistyivät.\n– Tästä päivästä on selvitty ja uskon, että huomisestakin päivästä selvitään. Varmasti seuraavassa kokouksessa minäkin olen jo paljon kokeneempi, Marin kertoi tunnelmistaan.\nHallituksen kokoonpano, viiden naisen johdolla, on herättänyt hänen mukaansa paljon mielenkiintoa.\n– Sitä on vähän ihmetelty ja kummasteltukin, että onpas se edistyksellistä. Kaiken kaikkiaan todella mielenkiintoinen päivä.\nHuippukokouksen ensimmäisen päivän päätteeksi Marin vastasi al-Holin leiriä koskevaan kysymykseen. Pystyykö hallitus tekemään poliittisen päätöksen leirin naisten ja lasten tilanteesta ennen ensi viikon välikysymyskeskustelua ja siten, että kaikki puolueet ovat sen takana?\n– Olen sanonut, että tämä tilanne selvitetään perinpohjaisesti. Meillä on oikeuskanslerin näkemys siihen, miten tässä pitää toimia. Meidän pitää tietenkin noudattaa niin Suomen omaa lainsäädäntöä, perustuslakia, kansainvälisiä ihmisoikeussopimuksia, lasten oikeuksien sopimusta. On aivan selvää, että ratkaisujen pitää nojata siihen, että lapsen oikeuksia kunnioitetaan. Lapsilla on oikeus elämään, ja hallituksen ratkaisujen, jos niitä tullaan lähiaikoina tekemään, niiden pitää nojata tähän periaatteeseen. Olen sanonut, että tämä tilanne selvitetään perin pohjin, ja se työ on jo käynnissä. Sitten kun minulla on tästä asiasta tiedotettavaa, sen kerron, Marin vastasi.


Kasveja siellä ja täällä: Amaryllikset kasvamaan\nNyt, kun kasvukausi on auttamattomasti ohi puutarhassa, on kiva siirtää puutarha sisätiloihin. Eihän tätä pimeää ja harmaata loppuvuotta jaksaisi, jos ei olisi mitään kasvua seurattavana. Siispä olen jo vuosia torjunut hiipivää kaamosmasennusta täyttämällä ikkunalaudat loppuvuodesta amarylliksillä.\nJuuri nyt ovat nettikaupat, ja jotkut marketitkin, pullollaan mitä erilaisimpien amaryllisten sipuleita. Suinkaan ei tarvitse valita tavallisia joulunpunaisia tai valkoisia kukkia tekeviä. Vuosien varrella olen kasvattanut muun muassa mustanpunaisia, oransseja, persikkaisia, raitaisia ja vaaleanpunaisia ritarinkukkia, kerrottukukkaisina ja yksinkertaisina versioina.\n'Dancing Queen' ja 'Terracotta Star'\nTällekin vuodelle olen jo uudet amaryllisten sipulit tilannut ja postista hakenut. Lähimmäiset välillä ihmettelevät pullistelevia kasvipaketteja, joita postista meille kotiutuu. En ole (toistaiseksi) tilannut kuin viisi amarylliksen sipulia. Eihän se ole vielä paljon?\nToissa päivänä viidestä sipulista kaksi, 'Evergreen' ja 'Sumatra', pääsivät multaan. Ajattelin porrastaa istutuksen, jospa näin kukinta jakautuisi kivasti marraskuulta joulukuulle. Loput sipuleista, 'Splash', 'White Nymph' ja nimetön vaaleanpunainen, menevät multaan lähiaikoina.\n'Carmen' ja 'Dancing Queen'\nTänä vuonna tilasin amaryllisten sipulit Exotic Gardenilta, koska siellä oli eniten mieluisia lajikkeita. Vuosien varrella olen tilannut ritarinkukkia myös Korpikankaalta ja Kodin Kukilta. Mainittavia eroja ei ole sipulien laadussa ollut. Kaikkien sipuleista on komeat kukat kehittyneet.\nHyvällä hoidolla amarylliksen sipulista saa vuosien ilon. Jos kukkineita amarylliksiä kastelee ja lannoittaa kiltisti talven, kevään ja kesän ajan, on hyvä todennäköisyys nähdä kukkia seuraavanakin jouluna - loppiaisena, pääsiäisenä tai vappuna. Ritarinkukat ovat tosiaan yksilöitä, ja ehkä juuri siksi niin kivoja kasvattaa. Sarin joulublogista esimerkiksi löytyy hyvät ohjeet amarylliksien hoitoon kukinnan jälkeen.\nOletteko te lukijat koskaan kasvattaneet itse amarylliksiä sipuleista kukkiviksi? Onko jollakin jo sipulit tilattu ja ehkä jopa istutettu?\nLähettänyt Puutarhamyyrä klo 22.25\nSirkku 20. lokakuuta 2018 klo 8.55\nOnpa hienon värisiä amarylliksiä, vähän erilaisia kuin jouluamaryllikset tavallisesti ovat. Varsinkin tuo Dancing Queen on kaunis kerrattuine kukkineen. Olen kasvattanut useastikin sipulista jouluksi, mutta monesti ostan valmiit matalat nuppuiset joulukuun alkupäivinä. Hyvää viikonloppua!\nPuutarhamyyrä 20. lokakuuta 2018 klo 18.36\nSipuleina amaryllisvalikoima on mukavan laaja verrattuna nuppuisina myytäviin. Dancing Queen on kyllä upea. Sen kukan halkaisija on yli 20 cm.\nKyllä minäkin nuppuisia ostan kaupasta ennen joulua. Rylliksiä kun ei koskaan voi olla tarpeeksi. ;)\nBetween 20. lokakuuta 2018 klo 11.44\nKaunottaria kaikki. Dancing Queen on erityisen jännä.\nOlen joskus kasvattanut muutaman amarylliksen sipulista ja pari kertaa saanut vanhan sipulin kukkimaan. Tänä vuonna en ole vielä ehtinyt edes ajatella amaryllliksiä.\nPuutarhamyyrä 20. lokakuuta 2018 klo 18.41\nKiitos, Between. Niin ovat. :)\nNyt on kyllä ollut niin lämmin ja pitkä syksy, ettei joulu ole varmastikaan monen mieleen vielä ennättänyt. Vielä ehtii hyvin amarylliksen sipulit tilata, jos niitä mielii itse kasvattaa. ;)\nMinna / Hiidenkiven puutarhassa 20. lokakuuta 2018 klo 12.24\nJoka joulu ostan amarylliksen, sillä se ja hyasintti ovat mieluisimpia joulukukkia minulle. Vanhoja sipuleita olen kokeillut kasvattaa ja kerran saanutkin vahingossa kukkimaan uudelleen, mutta en ole vielä päässyt sinuiksi heidän kanssaan. Yksikään ei ole suostunut käyttäytymään "oppikirjamaisesti", vaan on tehnyt lehtiä ja kuihtunut milloin haluaa. Yleensä niin, että lehdet kuihtuvat kesään mennessä. Syksyllä on saattanut tulla uudet lehdet, mutta ei kukkia. Sitten olenkin jo viimeistään kyllästynyt mokomaan diivailuun :D 'Sweet Nymph' on eniten mieleeni noista, tosin myös 'Dancing Queen' on hieno. Mukavaa viikonloppua!\nPuutarhamyyrä 20. lokakuuta 2018 klo 18.48\nSamat joulukukkalempparit on meillä. Ilman upeita amaryllisdiivoja ja tuoksuvia hyasintteja ei joulu tuntuisi joululta. ;)\nTuo onkin tärkeintä, että saisi pidettyä sipulit kasvussa seuraavaan syksyyn saakka, jotta sipuleihin kertyisi tarpeeksi energiaa uuteen kukintaan. Toivottavasti vielä opit miellyttämään näitä diivoja. ;)\nKruunuvuokko 20. lokakuuta 2018 klo 12.28\nAmaryllikset ovat kertakaikkisen upeita. Hienoja sävyjä.\nSain miniältäni hänen Stokkalta hankkimansa amarylliksen sipulin lahjaksi ja nyt odotan jännityksellä, jospa sen kukinta ajoittuisi sopivasti joulun aikaan.\nPuutarhamyyrä 20. lokakuuta 2018 klo 18.51\nNiin ovat! Kiva lahja miniältä. Toivon mukaan saat nauttia upeasta amarylliksen kukinnasta jouluna. Myös nupun venymisen seuraaminen ja sen avautumisen odottaminen on minusta todella mukavaa joulua odottaessa. :)\nSamettihortensia 21. lokakuuta 2018 klo 10.04\nAah, rakastan tätä aihetta! Kiitos Puutarhamyyrä :) Ihania lajikkeita tilasit! Olen ihan kauhusta kankeana kun nämä rylliksen sipulit ovat niin kalliita, mutta pakko on ostaa ainakin yksi. Olen viime vuosina ollut tosi innostunut pienistä ja yksinkertaisista (johtuu amarylliskirjasta, joka sai innostumaan niistä), mutta tänä vuonna ajattelin satsata kerrottuihin ja tuoksuviin. Ihanaa vaihtelua..onnekasta kasvatusta amarylliksillesi toivotellen\nPuutarhamyyrä 21. lokakuuta 2018 klo 11.19\nTiedän ryllisrakkautesi blogiasi seuranneena. ;)\nAmarylliksen sipulit ovat kyllä hintavia muihin sipuleihin verrattuna, mutta perustelin tilaustani sillä, että minun ei tarvitse ostaa kaupasta valmiita nuppuisia - ainakaan montaa. ;)\nMinä pidän kaikista rylliksistä. Joka vuosi valitsen uudet lajikkeet kokeiluun. Tänä vuonna innostuin noista hapsukukkaisista, kuten 'Sumatra' ja 'Evergreen'. Tuoksuvat lajikkeet on myös kivoja. Tuo viime vuonna kasvattamani 'Terracotta Star' muuten tuoksui miedosti lakritsilta ja anikselta. Myös kerrottujen ritarinkukkien näyttävyyttä ei voi kieltää.\nKiitos, Samettihortensia! Oikein hyvää kasvua myös sinun joulukukkahamstrauksillesi. :)\nGitta 21. lokakuuta 2018 klo 12.40\nAmaryllis on kyllä upea joulun ajan kukka! Joskus olen kasvattanut itse mutta useimmiten ostanut valmiin. Jos meinaa itse kasvattaa, istutus pitäisi vissiin hoitaa hetikohta?\nPuutarhamyyrä 21. lokakuuta 2018 klo 12.59\nNiin on. Valmiita nuppuisia löytää kyllä marras-joulukuussa melkein joka kaupasta, mutta lajikevalikoima on aika suppea.\nAmarylliksellä menee 4-8 viikkoa istuttamisesta kukintaan. Jos nuppu pilkistää sipulista, kukintaan menee kuukauden päivät. Eli mitään kiirettä ei vielä ole amaryllisten kanssa. :)\nPuutarhamyyrä 21. lokakuuta 2018 klo 13.02\nJos siis haluaa kukinnan ajoittaa joululle. Minä vain olen niin malttamaton joulun odottaja, että istutan sipuleita jo nyt, koska haluan ihailla rylliksiä jo marraskuussa. ;)\nPiparminttu 21. lokakuuta 2018 klo 16.46\nKomeita kukkijoita. Meillä ei ole kissojen takia sisäkasveja lainkaan, karvakaverit kun tykkäävät syödä kaiken vihreän. Eivät myöskään erota, mikä on myrkyllistä ja mikä ei.\nMukavaa kukinnan odotusta sinne! :)\nPuutarhamyyrä 21. lokakuuta 2018 klo 16.56\nParempi varmaan jättää tosiaan sisäkasvit kauppaan, niin ei sinun tarvitse katsella syötyjä raaskuja eikä pelätä kisujen terveyden puolesta. :)\nTiiu/Puutarhahetki 21. lokakuuta 2018 klo 21.38\nUpean värisiä amarylliksiä! Minä en ole niitä vielä koskaan kokeillut, vaikka todella kauniita ja näyttäviä ne ovatkin. Hyasintit ja joulutähdet sen sijaan kuuluvat meillä aina jouluun. Mukavaa alkavaa viikkoa!\nPuutarhamyyrä 21. lokakuuta 2018 klo 21.46\nHyasintitkin ovat kyllä ehdoton osa jouluani. Joulutähteä kokeilin viime jouluna ekaa kertaa, eikä se ollutkaan niin vaikea kuin ajattelin. Kesti pitkään varisematta. Nyt kaksi viime jouluista on kasvamassa viherkasveina.\nNila 22. lokakuuta 2018 klo 8.50\nUpeita kukkijoita ja upeat sipulit olet valinnut. Ostan joskus valmiina ja olen saanut ne kukkimaan vielä toisenakin vuonna. Nykyisin ostan leikkona muutaman kerran joulun aikaan.\nPuutarhamyyrä 22. lokakuuta 2018 klo 16.26\nAmaryllis kukkii aika helposti uudestaankin, jos sitä vain jaksaa hoitaa kukinnan jälkeen. Amaryllikset ovat komeita myös leikkona. :)


Tililuotto on kuin luottokortti mobiilissa - lue lisää ja vertaile | Lainoja.fi\nLainoja.fi etusivu » Tililuotot\nTililuotto – luottokortti ilman korttia\nTililuotto on hyvä vaihtoehto sellaisissa tilanteissa, kun et tiedä tarkalleen paljonko rahaa tulet esimerkiksi remontti varten tarvitsemaan. Tililuotto toimii kuin virtuaalinen luottokortti ja pystyt tekemään nostoja näppärästi omaan tahtiisi.\nTililuottovaihtoehtoja on runsaasti tarjolla ja luottorajaksi on parhaimmillaan saatavissa ainakin 10 000 euroa, nostoja voi tyypillisesti tehdä alkaen vain 50 eurosta. Järkevintä on vertailla ja kilpailuttaa eri tililuotot, koska lainaehdot ovat eri toimijoilla hyvin erilaisia. Koroissa on myös paljon vaihtelua ja joiltakin tililuotoilta voit saada jopa korottoman ensilainan.\nHyvä vaihtoehto pienlainoille – turvaa taloudellesi\nTililuotto on järkevä valinta ja tulee huomattavasti edullisemmaksi kuin vaikkapa monta pienlainaa. Käytännössä tililuotto on sama asia kuin kulutusluotto. Tililuottoa voi ajatella pienen vararahaston tapaan – maksat siis vain luotosta, jota käytät, joten tällainen vararahasto on varsin hyödyllistä hankkia yllättäviä tarpeita varten.\nPienlainojen tapaan myös tililuotot ovat vakuudetonta lainaa, etkä tarvitse takaajia. Tosin joissakin tililuottohakemuksissa voit ilmoittaa yhteishakijan ja näin parantaa lainansaantimahdollisuuksiasi. Tililuoton takaisinmaksu on mahdollista tehdä kertasuorituksena tai osamaksuilla. Maksuajat vaihtelevat myös eri tililuottojen välillä, parhaimmillaan maksuaikaa voi saada jopa yli viisi vuotta.\nMiten tililuottoa voi saada?\nTililuottoa haet helpoiten ja ehdottomasti nopeimmalla tavalla verkossa. Hakemukset ovat varsin selkeitä ja nopeita täyttää. Yleensä lainapäätöksenkin saat oitis hakemuksen täytettyäsi. Lainaehdot hyväksyttyäsi ja mahdollisesti pyydetyt liitteet toimitettuasi saat luoton tyypillisesti heti käyttöösi ja voit nostaa rahaa omalle tilillesi.\nKenelle tililuotot sopivat?\nIhmisille, jotka haluavat rahat nopeasti käyttöönsä omien tarpeidensa mukaan 24/7!\nTarkemmin tarkasteltuina tililuottojen ehdot vaihtelevat hyvin paljon luotonantajan mukaan. Joitain tililuottoja voi saada jo 18-vuotiaana, monesti ikärajat kuitenkin ovat lähempänä 20 vuotta. Hakijan tulee olla Suomen kansalainen tai Suomessa vakituisesti asuva ja maksuhäiriömerkintöjä ei saa olla. Tositteita tuloista vaaditaan osassa tililuottoja ja myös matkapuhelinliittymä saattaa olla tarpeen.\nKoska ehdot vaihtelevat niin suuresti eri luotonantajien välillä, on järkevää ns. kilpailuttaa luotontarjoajat. Tililuoton hakeminen on aina maksutonta ja hakemuksen avulla myös yksinkertaisimmin selvität saisitko juuri sinä tililuoton käyttöösi!\nKuinka nopeasti rahat on mahdollista saada tilille?\nHyväksyttyäsi lainasopimuksen ja -ehdot, voit saada rahat tilillesi jopa minuuteissa! Rahojen siirtämisenkin nopeus vaihtelee eri toimijoiden kesken, mutta useimmiten saat tililuoton heti käyttöösi.\nMiten tililuotto eroaa pienlainoista?\nVaikka tililuottojen ja pienlainojen hakuprosessi on melko samankaltainen, on käytännössä eroja kuitenkin huomattavasti. Siinä missä pienlaina määritellään ensi alkuun haluttu lainasumma ja mahdollisesti saadaan juuri sen verran rahaa, on tililuotossa mahdollisuus nostaa rahaa juuri omien tarpeiden mukaisesti – juuri silloin kuin haluaa!\nTiesitkö, että monet tililuotot tarjoavat ”ilmaista ensilainaa”?\nIlmaisella ensilainalla tarkoitetaan nostokulutonta ensilainaa, johon voi saada korotonta maksuaikaa jopa seuraavan kuun loppuun asti. Ensilainan jälkeenkin tililuotto on siis käytettävissäsi ja voit tehdä lisää nostoja aina tarpeiden mukaan.\nMiksi valitsisin tililuoton?\nTililuotto on hyvä valinta sellaisille, jotka todella arvostavat nopeutta ja omaa päätösvaltaa. Tililuottoa hakiessa lainapäätöksen saa miltei aina heti! Tililuotto on nostettavissa heti, kun lainasopimus on käsitelty ja mikä parasta, voit tehdä nostoja omaan tahtiin luottorajasi puitteissa milloin vain, missä vain. Nostamiesi rahojen käyttötarkoitusta ei kysellä.\nLuottotili on hyvin pitkälti lainaajan itsensä räätälöitävissä. Se minkälaisen laina-ajan, koron ja lainasumman haluat, riippuu sinusta – vaihtoehtoja on tililuotoissa varmasti joka makuun!\nMaksuton vararahasto auttaa kiperissä tilanteissa\nToisaalta tililuotto on hyvä vaihtoehto myös sellaisille, jotka eivät ole varmoja rahan tarpeestaan. Ehkäpä kesälomamatkalle varaamasi budjetti ei riitäkään viimeisille päiville – kuinka helpottavaa onkaan silloin nostaa rahaa tililuoton kautta. Ja jos budjettisi riittääkin, etkä nosta rahoja, ei tililuotto maksa sinulle silloin mitään.\nYhdellä lyhyellä ja täysin maksuttomalla hakemuksella saat kuitenkin käyttöösi varsin edukkaan vararahaston joustavilla ehdoilla.\nKuinka tililuottoa maksetaan takaisin?\nMaksat korkoa siitä summasta, joka tililtäsi on nostettu. Tililuoton takaisinmaksussa on oikeastaan kolme vaihtoehtoa: voit joko maksaa koko summan kerralla pois, tai valita pitkän osamaksuvaihtoehdon, lisäksi voit milloin vain osamaksuvaihtoehtoa käyttäessäsikin maksaa koko summan takaisin.\nHuomaathan, että aina maksaessasi tililuottoa takaisin, sinulle vapautuu luottoa sitä mukaan takaisin käytettäväksi.\nTililuottojen hyvä puoli on myös joustavuus! Pitkien maksuaikojen puitteissa lainan minimilyhennykset eivät taloutta kaada ja monissa tililuotoissa on mahdollisuus muuttaa laskujen eräpäivää tai ottaa maksuvapaita kuukausia. Toisin kuin vanhanaikaisissa luottokorteissa, sinun ei tarvitse odottaa kuukausilaskuja, vaan voit todella olla luottosi herra ja tarkkailla ajanmukaista luottotilisi tilannettasi netissä milloin vain.\nBlue Finance\tKäyttäjien arvio:\nMiltä kuulostaisi ilmainen 300 euron laina? Blue Finance tarjoaa ensilainaajan etuna peräti 300 euroa lainaa täysin korotta ja kuluitta! Lainasummat alkavat 100 eurosta…\nLainasummat 100 - 2000\nSaldo\tKäyttäjien arvio:\nMonet käyttävät pankkikorttien luotto-ominaisuutta yllättäviin menoihin tai talouden tilapäiseen tasapainottamiseen. Perinteiselle luottokortille tai vakuudelliselle pankkilainalle on nyt vaihtoehto eli Saldo -laina, joka…\nLaina-aika 3-80 kk\nOK Money\tKäyttäjien arvio:\nOK Money on turvallinen ja joustava lainapalvelu. Se on sijoittunut Taloustutkimus Oy:n pienlainat ja kulutusluotot -vertailussa ensimmäiseksi vuosina 2008, 2010, 2012 ja…\nLainasummat 50 - 2100\nLaina-aika 14 - 30 vrk\nSiirry OK Money-palveluun\nEkstraluotto.fi\tKäyttäjien arvio:\nEkstraluotto tarjoaa rahoitusta ilman takaajia tai vakuuksia 10 eurosta aina 2100 euroon asti. Kyseessä on tililuotto ja sen avulla voi saada helposti…\nLaina-aika 1-101 kk\nRahapalvelu.fi\tKäyttäjien arvio:\nRahapalvelu.fi Haluatko tutustua uuteen lainapalveluun, josta voit saada lainaa jopa ilman korkoja ja kuluja? Pikalaina on nykyaikainen tapa lainata rahaa helposti ilman hankalia…\nLaina-aika 3-36 kk\nLimiitti.fi\tKäyttäjien arvio:\nLimiitti.fi on suomalainen lainapalvelu, josta vanhat asiakkaat voivat hakea jopa 2000 euron jatkuvaluonteista lainalimittiä. Lainalimiitiin avulla voi tehdä nostoja joustavasti tarpeen mukaan. Lainasopmus…\nLuottoraha.fi\tKäyttäjien arvio:\nLuottoraha - joustavaa kulutusluottoa arjen tarpeisiin Pohjoismaissa kulutusluottoja jo vuodesta 2005 myöntäneeseen C Finance -konserniin kuuluva Luottoraha tarjoaa asiakkailleen vapaasti käytettävää, maksimissaan 2000…\nLaina-aika 1-14 kk\nViikinkilaina\tKäyttäjien arvio:\nLuotettavaa lainaa jopa 44 vuorokauden korottomalla maksuajalla! Viikinkilaina – laina, joka tarjoaa käyttöösi luoton ilman kiinteää vuosimaksua. Lainapäätöksen saat viidessä minuutissa! Viikinkilainan kautta…\nLaina-aika 3-12 kk\nEveryday\tKäyttäjien arvio:\nJopa 2000 € luottoa antava Everyday -palvelu on kätevä hätävara vaikka ulkomaanmatkalle tai muihin arkimenoihin. Hakeminen onnistuu netissä ja tekstiviestillä, ja lisää…\nLainasummat 20 - 2000\nLaina-aika 1-5 kk\nLainasto\tKäyttäjien arvio:\nKoska elämässä ei voi etukäteen tietää kaikkia tapahtumia, tulee melkein kaikilla jossakin vaiheessa vastaan tilanne, jossa rahaa olisi hyvä olla käytettäissä enemmän…\nLainasummat 100 - 5000\nIkäraja: Ei väliä 18 19 20 21 22 23 24 25\nEtsi halvin laina »\nHeti Luottoa tilillesi\nParhaiten arvostellut vipit\n8. Bank Norwegian\nUudet pikavipit ja kulutusluotot\nKannattaako asuntolainalle ottaa korkokatto?\nLuottotietohäiriö ja maksuhäiriömerkintä\nParhaiten arvostellut kulutusluotot


Toimitusehdot - Apajamatkat\napajamatkat.fi verkkokaupan toimitusehdot\nVoimassa 1.04.2020 alkaen.\nVerkkokaupan tuotteita myy Ari Paataja, Apajamatkat – Hot Spot Fishing Adventures, 1382403-3. Myymme tuotteita täysi-ikäisille yksityishenkilöille ja yrityksille Suomeen ja EU-alueelle. Tuotteiden hinnat sisältävät yksityisille asiakkaille arvonlisäveron. Pidätämme oikeuden hintojen ja postikulujen muutoksiin.\nTuotteet tilataan pääsääntöisesti internetin välityksellä osoitteesta apajamatkat.fi ostoskorin-shop kautta.\nSaat tilauksen tehtyäsi maksuvahvistuksen, jossa on kerrottu maksun summa, maksutunnus sekä päivämäärä. Ole yhteydessä ari.paataja@apajamatkat.fi mikäli sinulla herää kysyttävää maksutapahtumaan liittyvissä asioissa.\nTuotteet ja rahtimaksut maksetaan ennakkoon tilille nro: FI51 5236 0420 1081 31. Maksun saajaksi merkitään Apajamatkat\nMerkitse maksun viitekenttään tilauslistan numero\nLähetämme tuotteita jokaisena arkipäivänä. Pyrimme toimittamaan tuotteet 3-5 päivän kuluessa tilauksen tekemisen jälkeen, mikäli tuotetta on varastossa. Tilaus toimitetaan matkahuollon pakettipalveluna valitsemaasi toimituspisteeseen. https://www.matkahuolto.fi/palvelupisteet. Kulut toimituksesta riippuvat tilauksen kokonaiskoosta ja kollien määrästä. Toimituksen kulut esitetään ostoskori- ja kassasivulla.\nVoit seurata lähetystä tilausseurantakoodin avulla, joka toimitetaan sähköpostiisi tilauksen lähetysvahvistuksessa.\nKuljetusyrityksen toimitusaika tilauksesta riippuu toimituspäivästä ja toimitustavasta. Matkahuollon kautta tehdyt tilaukset ovat noudettavissa keskimäärin 1-3 arkipäivän kuluessa lähetyksestä.\nSinulla on Suomen kuluttajansuojalain mukainen 14 päivän vaihto- ja palautusoikeus. Vaihto- ja palautusoikeus koskee vain alkuperäispakkauksessa olevia käyttämättömiä ja myyntikelpoisia tuotteita. Tilauksen palauttamisesta on tehtävä ilmoitus selkeällä tavalla, esimerkiksi sähköpostilla.\nMikäli tuote on kadonnut kuljetuksen aikana, vioittunut tai sinulle on toimitettu väärä tuote, tulee sinun ilmoittaa virheestä välittömästi osoitteeseen ari.paataja@apajamatkat.fi\nTässä verkkokaupassa noudatetaan Apajamatkat – Hot Spot Fishing Adventures rekisteriselostetta.


Aurelia Turbines aloitti kaasuturbiiniensa toimitukset Lappeenrannasta – polttoaineena myös vety | Greenreality\nSuomalaisen yhtiön huipputeknologia on kehitetty yhteistyössä LUT-yliopiston kanssa. Aurelian turbiiniteknologiaa on ollut kehittämässä viiden eri professorin tutkijatiimit, yhteensä yli 30 henkeä LUT-yliopistosta. Sarjatuotannon alkaminen vahvistaa LUT-yliopiston ympärille syntynyttä cleantech-keskittymää.\nUusia turbiineja voi myös käyttää joustavasti tuottamaan säätövoimaa, jolla tasapainotetaan tuuli- ja aurinkoenergian vaihteluita. Turbiinit on suunniteltu vähäpäästöiseksi.\nYhtiön pienet Aurelia®A400 -turbiinit ovat hyötysuhteeltaan maailman tehokkaimpia. Näiden 400 kWe-turbiinien energiatehokkuus voi olla jopa 20 prosenttia parempi kuin muiden markkinoilla olevien samankokoisten mikroturbiinien. Turbiinit on jo alun perin suunniteltu vähäpäästöiseksi.\nAurelian turbiinit sopivat pienimuotoiseen hajautettuun sähkön ja lämmön yhteistuotantoon (CHP). Se on suunniteltu pienten ja keskisuurten teollisuusprosessien tarpeisiin. Se sopii esimerkiksi kaupallisille ja teollisille loppukäyttäjille, jotka tarvitsevat prosessissaan sekä sähköä että lämpöä, samoin kuin niille, jotka tarvitsevat höyryä ja / tai jäähdytystä.\nTällä hetkellä maailmanmarkkinoilla on suuri kysyntä eri vetyratkaisuille. Vetyä voidaan tuottaa ylimääräisellä aurinko- ja tuulienergialla, kun sitä on tarjolla yli tarpeen, ja vastaavasti vetyä voidaan polttaa sähkö- ja lämpöenergiaksi, kun on pimeää eikä tuule. Vedyn poltto tuottaa yleensä vain vesihöyryä, joten se ei saastuta.\nTurbiinit soveltuvat jo rakenteellisesti huomattavasti mäntämoottoreita paremmin vetyn polttamiseen. Vedyn käyttöä perinteisissä ratkaisuissa vaikeuttaa myös vedyn korkea palamislämpötila sekä kymmenkertainen palamisnopeus verrattuna maakaasuun.\nAurelian uusi turbiini on alusta alkaen suunniteltu myös vedylle sopivaksi. Turbiini on modulaarinen, mikä tarkoittaa, että sen yksittäisiä osia voidaan helposti vaihtaa eri polttoaineiden tarpeiden mukaan. Aurelian turbiini kestää myös vedyn tuottamia yli tuhannen asteen lämpötiloja.\nAurelia Turbines hyödyntää turbiineissaan aktiivista magneettilaakerointia, jota ei ole aiemmin käytetty turbiineissa. Uutta on myös IRG2-prosessi. IRG2 (Intercooled and Recuperated, Generator on 2 spools) tarkoittaa välijäähdytettyä ja rekuperoitua, kaksivaiheista ja kaksiakselista kaasuturbiinia.Aurelia Turbines on saanut rahoitusta EU: n Horisontti 2020 -välineen pk-yritysvaiheesta 2.


Ulkopuolisen johtama Venäjä-tutkinta voi lamaannuttaa Valkoisen talon – Virkasyyte ei näytä vielä todennäköiseltä - Ulkomaat - Uutiset - MTV.fi\nUlkopuolisen johtama Venäjä-tutkinta voi lamaannuttaa Valkoisen talon – Virkasyyte ei näytä vielä todennäköiseltä\nUlkomaat Julkaistu 18.05.2017 21:32\nSilmukka Yhdysvaltojen presidentin Donald Trumpin kaulan ympärillä on kiristynyt viime päivinä sellaista tahtia, että moni miettii, katkeaako hänen presidenttikautensa virkasyytteeseen ja viraltapanoon. Tällä hetkellä näyttää kuitenkin todennäköisemmältä, että Trump saa jatkaa virassaan – mutta ei pysty saamaan juuri mitään aikaan.\nViimeisin naula Trumpin arkkuun iskettiin varhain torstaiaamuna Suomen aikaa, kun apulaisoikeusministeri Rod Rosenstein ilmoitti valtuuttavansa riippumattoman tahon tutkimaan Trumpin kampanjaväen epäiltyjä Venäjä-yhteyksiä. Ulkopuoliseksi tutkinnanjohtajaksi nimitetyllä liittovaltion poliisin FBI:n entisellä johtajalla Robert Muellerillä on laajat valtuudet viedä tutkintaa haluamaansa suuntaan.\nTutkinta kestää todennäköisesti useita vuosia.\nSamaan aikaan myös senaatin ja edustajainhuoneen tiedustelukomiteat jatkavat omia Venäjä-tutkimuksiaan. Lisäksi kongressissa on meneillään muitakin samaan vyyhteen kietoutuvia tutkintoja.\nUseat yhdysvaltalaispoliitikot ja politiikan tuntijat ovat jo pohtineet ääneen, että Trump saattaa vielä joutua virkasyytteeseen. Virkasyyte-sana on ollut paitsi oppositiossa olevien demokraattien myös Trumpin oman puolueen republikaanien edustajien huulilla. Se kertoo paljon, sillä sanaa ei käytetä Yhdysvaltojen politiikassa kevyin perustein.\nTrumpia voitaisiin periaatteessa jo nyt syyttää oikeuden häiritsemisestä sillä perusteella, että hän kertoi televisiohaastattelussa FBI:n Venäjä-tutkinnan vaikuttaneen hänen päätökseensä erottaa FBI:n johtaja, tutkintaa johtanut James Comey.\nLisää painoa syytteelle saatetaan saada Comeyn muistiinpanoista hänen ja Trumpin keskusteluista. Yksi muistio on jo vuotanut Comeyn lähipiiristä julkisuuteen, ja sen mukaan presidentti olisi suoraan pyytänt häntä luopumaan Trumpin entisen kansallisen turvallisuuden neuvonantajan Michael Flynnin Venäjä-kytköksiin kohdistuvasta tutkinnasta.\nComey pääsee todennäköisesti lähiviikkoina kertomaan kongressille oman versionsa eroonsa johtaneista tapahtumista. Jos hän esittää tuolloin todistusaineistona muistiinpanojaan, niillä on paljon painoarvoa.\nSilti virkasyytteen uhka ei toistaiseksi vielä ole kovin suuri, koska republikaaneilla on enemmistö sekä senaatissa että edustajainhuoneessa. Heillä on iso kynnys kääntyä omaa presidenttiään vastaan.\nVäki kaikkoaa Trumpin ympäriltä\nUlkopuolisen johtama tutkinta on joka tapauksessa Valkoisen talon kannalta todella huono uutinen. Se syö merkittävästi Trumpin ja hänen alaistensa energiaa ja vaikeuttaa poliittisen asialistan viemistä eteenpäin.\nRepublikaanipoliitikot ottavat nyt presidenttiin etäisyyttä. Trumpin alaiset ovat jo alkaneet etsiä uusia työpaikkoja, ja lukemattomiin hallinnossa täyttämättä oleviin virkoihin on nyt entistä vaikeampi saada osaavia ihmisiä.\nTerveydenhuolto- ja verouudistukset ovat vaarassa jäädä haaveiksi.\nTutkinta varjostaa lähes varmasti ensi vuoden välivaaleja ja mitä todennäköisimmin jopa seuraavia presidentinvaaleja vuonna 2020.\nTrump kampanjoi leimaamalla vastaehdokkaansa Hillary Clintonin roistoksi. Ensi kerralla "Telkien taa" -kampanjahuuto saattaakin osua omaan nilkkaan.\nRisikko: Sopu turvapaikanhakijoiden siirroista vielä kaukana Asiantuntija Trumpin epävarmasta asemasta: Paljon riippuu puolueesta ja uskollisista tukijoista


Pitkään aikaan ei ole Pelit-lehden numero korvennut yhtä paljon kuin marraskuun lehti. Syy oli se pahin: oma vika.\nGameCuben hinnanalennus nosti syksyllä Cuben konemyynnin liitoon, joka jatkuu vieläkin. Joulumarkkinoille oli vielä ilmestymässä tukku kiinnostavia yksinoikeuspelejä, kuten F-Zero, Mario Kart ja Viewtiful Joe, joista kaikista olisi pitänyt saada arvostelu tai ainakin ennakko marraskuun lehteen. Lehdessä oli juttuja tärkeistä GameCube-peleistä massiiviset nolla kappaletta, vaikka konsoli on kiinnostavampi ja ajankohtaisempi kuin koskaan.\nLehden ilmestyttyä en kiukultani edes lukenut palautetta lehdestä -ketjua. Toimituksen työnjaossa Laaksonen vastaa PC-peleistä ja tekniikkajutuista, Tuomas kirjoittaa uutiset ja minun pitäisi hallita konsolit. Nnirviä käytetään lehden Alan Smitheenä eli nimimerkkinä toimituksen editointivaiheessa raiskaamille jutuille, joita avustajat eivät suostu allekirjoittamaan omalla nimellään.\nVaikka V-käyrä nousi jyrkästi, en epäile hetkeäkään, etteikö marraskuun GameCube-katastrofi toistuisi tulevaisuudessa.\nArvostelun kirjoittaa nopeimmillaan parissa tunnissa (joskus hierotaan päiväkausia), mutta pelaaminen vie aikaa. Käytännössä kaikki arvostelijat käyvät päivätöissä ja jokaisesta illasta palaa pari tuntia arvostelupelin vääntämiseen, siihen vielä hupipelit päälle. Noin neljä arvostelua kuukaudessa on aika maksimi, jonka verrokkiarvostelija pystyy kuukausittain tekemään palamatta loppuun. Arvostelun kirjoittamisen ja editoinnin jälkeen Wallu taittaa jutun, lehti painetaan ja posti vie sen lukijoille.\nAikaa pelin saapumisesta toimitukseen palaa parista viikosta kuukauteen ennen kuin arvostelun voi lukea lehdestä. Käytännössä pelit myyvät vain pari viikkoa julkaisunsa jälkeen. Arvosteluversion saaminen siinä vaiheessa, kun peli on jo kaupan hyllyllä on auttamattomasti liian myöhäistä.\nSony kehitti ongelmaan oivan ratkaisun ensimmäisen PlayStationin valtakaudella. Pelin mennessä monistukseen Sony painaa Itävallan DVD-tehtaassaan promoversioita ilmestyvästä pelistä. Promot on tarkoitettu kauppojen esittelyständeille, mutta pieni promopainos ehtii kuukautta ennen julkaisupäivää myös lehdistölle. Samaan aikaan myyntiversioita vasta monistetaan, pakataan ja rahdataan kauppiaille.\nMicrosoft on matkinut tyylin, mutta Nintendo toimii edelleen kuin 80-luvulla. Erillisiä promoversioita ei ole olemassa kuin harvoissa poikkeustapauksissa, olen nähnyt niitä Cubelle huimat kolme. Sama määrä promokappaleita tulee kilpailijoilta toimitukseen lähes päivittäin.\nEA, Atari, Activision ja muut julkaisijat tyytyvät yleensä polttamaan pelin painoon menevästä gold-versiosta kopion, sillä Sony kerää voittoa jokaisesta tehtaassa painetusta PS2-pelistä. Kotipolttoisia voi pelata vain modatulla konsolilla. Modattu PS2 tai Xbox ovat arkipäivää, mutta Cubelle ei ole kuin ohjelmallisia modeja, joilla voi pelata vain muiden markkina-alueiden pelejä. Vika ei tietenkään ole Nintendon, mutta laskee osaltaan pelien näkyvyyttä.\nArvosteluversioiden ja poltettujen levyjen lisäksi saamme suoraan pelintekijöiltä betoja vielä tekeillä olevista peleistä. Betat pyörivät optimoimattomina vain debug-konsoleissa, joissa on esimerkiksi normaalia enemmän muistia. Ne on tarkoitettu pelintekijöiden työkaluiksi, mutta debug-PS2 ja -Xbox löytyy jokaisen pelilehden toimituksesta. Siksi valtaosa ennakoista kirjoitetaan beta-versioiden pohjalta, mutta debug-GameCubeja on Pohjoismaissa peräti kaksi. Kumpikaan niistä ei loju meillä.\nAinoa tapa arvostella Cube-pelejä on pelata myyntiversiota eli sen jälkeen, kun peli on jo kaupoissa. Onhan meillä pari amerikkalaista ja japanilaista Cubea, joilla voimme pelata silloin tällöin saamiamme ulkomaalaisia versioita, mutta englantilaisella PR-miehellä ei kuitenkaan ole suurta hinkua lähettää olemattoman markkina-alueen Suomeen japsiversiota. Pelit eivät ole kenellekään ilmaisia ja niitä tarvitaan Cube-pelien esittelyyn brittikauppiaille.\nTietenkin Pelit-lehti voisi ostaa arvostelukappaleensa Amerikasta tai Japanista, jolloin pelit ehtisi arvostelemaan ajoissa. Se ei kannata kahdesta syystä. Ensinnäkin siihen palaisi ajan lisäksi rahaa, sillä pelkkä paketin jääminen tulliin voi viivästyttää arvostelun deadlinen yli. On myös turvallisempaa arvostella versio, jota lukijakin pelaa. Uskottavuus ei kestä useaa paras peli -ikinä arvostelua, jos PAL-käännös on huitaisten käännetty painajainen, josta on poistettu jenkkiversion bonukset.\nUuden Nintendo-pelin ilmestyminen ei ole enää automaattisesti tapaus, vaan menestyäkseen peli vaatii myös lehdistön tuen. Vaikka pelejä ostavat massat eivät pelilehtiä lueskele, markkinatutkimusten mukaan puskaradio on tavisten tärkein ostoargumentti. Puskaradiota taas johtavat A-urokset, joiden uskotaan peleistä jotain tietävän, eli harrastajat.\nPelit-lehden tekemiset eivät vaikuta GameCuben maailmanlaajuiseen menekkiin tuon taivaallista. Tärkeämpää on, etteivät samojen ongelmien parissa painivat ulkomaalaisetkaan lehdet laita kanteensa vanhoja uutisia, minkä takia Nintendo-kansia ei juuri näe.\nSe, että pelit pitää arvostella eilen ja mielellään ennen niiden ilmestymistä, onkin sitten toinen ongelma. Jos Nintendo ei seuraavan konsolinsa myötä muuta taktiikkansa, voin jo huoletta ennustaa Microsoftin tai Sonyn vievän seuraavankin erän voiton. Ja edelleen Cube-arvostelut laahaavat lehdessä muiden konsoleiden perässä, vaikka Suomen maahantuoja Amo tekisi kaikkensa meidän puolestamme.